text:
Galates
APOSTOLO PAULO ƑE AGBALẼ SI WÒŋLɔ NA GALATIATɔWO
Kpɔkplɔyiɖeme
Pauloe nye ame si ŋlɔ Galatiatɔwo fe agbalẽ hã. Ame aɖewo
gblɔ be hafi ame aɖe nanye kristotɔ akuakua la, ele nɛ be wòalé
Yudatɔwo fe kɔnyinyiwo katã me ɖe asi pɛpɛpɛ. Paulo ŋlɔ
agbalẽ sia na Galatiatɔwo hefia be kristotɔnyenye vavãtɔ mele
Yudatɔwo alo Mose fe sewo dziwɔwɔ me o ke boŋ ele Kristo
dzixɔse me eye to Kristo me koe míate ŋu awɔ ɖeka kple
Mawu. Efia hã be ele be kristotɔwo fe agbenɔnɔ naɖe eɖokui
afia to lɔlɔ̃ si doa go tsoa Kristo dzixɔse me la me. Ete gbe ɖe
kristotɔwo fe zɔzɔ le gbɔgbɔ me dzi na wo.
Emenyawo
1. Kpɔkplɔyiɖeme, 1:1-9
2. Mawu fe ɖeɖefia tɔxɛ aɖe na Paulo, 1:10-2:21
3. Nufiafia tso xɔse vavãtɔ ŋu, 3:1-4:31
4. Nu siwo dzea kristotɔwo fe ablɔɖe yome, 5:1-6:10
5. Tafonyawo, 6:11-18
1 Paulo, apostolo, si metso amewo gbɔ o, eye menye ame aɖeke hã dzi wòto o,
ke boŋ to Yesu Kristo kple Mawu Fofo, si fɔ Kristo ɖe tsitre tso ame kukuwo dome
la dzi, 2 kple nɔvi siwo li kpli la, ŋlɔ ɖo ɖe hame siwo le Galatia. 3 ŋutifafa kple
yayra woana mi tso Mawu, Fofo la, kple míafe Afetɔ Yesu Kristo gbɔ. 4 Yesu Kristo
ku ɖe míafe nu vɔ̃wo ta abe ale si Mawu mía Fofo la ɖoe ene eye wòɖe mí tso nu vɔ̃
fe xexe vɔ̃ɖi sia si me míele la me. 5 Bubu woana Mawu tso mavɔ me yi mavɔ me.
Amen.
Nyanyui bubu aɖeke megali o
6 Ewɔ nuku nam ŋutɔ be miele mia ɖokuiwo hem ɖa kaba alea tso Mawu, ame si yɔ
mi be miakpɔ gome le agbe mavɔ si wòna to Kristo dzi la me gbɔ. Miekplɔ
“Nyanyui” bubu si makplɔ mi ayi dzifo o la ɖo. 7 Elabena nyanyui bubu aɖeke
megali wu esi míefia mi o. Ame siwo dzeaŋe Kristo fe nyatefe la eye wotrɔnɛ la, le
mia flum.
8 Mawu fe fifode nava ame sia ame si fiaa nyanyui bubu aɖe si dzi woato
akpɔ xɔxɔ, eye wòto vovo tso esi míefia mi gbɔ la dzi. Neva nye ŋutɔ gɔ̃ hã dzi. Ẽ,
ne mawudɔla aɖe tso dzifo va gblɔ nya bubu aɖe la, fifode mavɔ neva edzi. 9
Magagblɔe ake; ne ame aɖe gblɔ nyanyui bubu aɖe wu esi miexɔ la, Mawu fe fifode
neva ame ma dzi.
10 Miate ŋu akpɔe be nyemele agbagba dzem be madze mia ŋu kple nya
viviwo kpakple amebeble o. Gbeɖe, mele agbagba dzem be madze Mawu ŋu. Nenye
ɖe medzea agbagba be madze amegbetɔwo ŋu la, anye ne nyemenye Kristo fe dɔla o.
3
Mawu yɔ Paulo
11 Xɔ̃nye lɔlɔãwo, mele atam kam na mi bena wometu dzifomɔ si mefiana la ɖe
amegbetɔ aɖeke fe susu alo drɔ̃ekuku dzi o. 12 Elabena nye nya metso ame aɖeke
gbɔ wu Kristo ŋutɔ gbɔ o; Kristo ŋutɔe gblɔ nya si megblɔ la nam. Ame bubu aɖeke
megblɔe nam o.
13 Mienya ale si menɔ esi medze Yudatɔwo fe subɔsubɔ yome; ale si meti
kristotɔwo yome nublanuimakpɔmakpɔtɔe. Mehea wo yia ʋɔnui eye mewɔ nu sia nu
si mate ŋui la be maɖe wo katã ɖa. 14 Menye Yudatɔ siwo vɔ̃a Mawu wu ame
bubuwo la dometɔ ɖeka le nye hatiwo dome le anyigba blibo la dzi eye medze
agbagba ɖe sia ɖe si mate ŋui la be mawɔ se xoxo siwo katã ku ɖe nye subɔsubɔ ŋu
la dzi.
15 Ke nya aɖe va dzɔ! Elabena hafi woadzim gɔ̃ hã la, Mawu tiam be manye
ye tɔ, eye wòyɔm. O, amenuveve kple nublanuikpɔkpɔ kae nye esia! 16 Eyɔm be
maɖe Via si le menye la afia ale be mate ŋu ayi Trɔ̃subɔlawo gbɔ eye magblɔ
nyanyui la tso Yesu ŋu na wo.
Esi nu siawo katã dzɔ ɖe dzinye la, nyemetso enumake be mafo nu tso eŋu
kple ame aɖeke o. 17 Nyemeyi Yerusalem be matsɔ nya la ɖo ame siwo nye
apostolowo do ŋgɔ nam la ŋkume o. Ao! Meyi Arabia fe gbegbewo eye metrɔ va
Damasko. 18 Ƒe etɔ̃ va yi hafi mede Yerusalem be makpɔ Petro ɖa eye menɔ egbɔ
ŋkeke wuiatɔ̃.
19 Apostolo bubu ɖeka si ko mekpɔ lae, nye Yakobo, míafe Afetɔ la nɔvi. 20
Milé to ɖe nya si mele gbɔgblɔm na mi la ŋu elabena mele egblɔm na mi le Mawu
4
ŋutɔ fe ŋkume. Nusiae nye nu si tututue dzɔ. Nyemele alakpa dam na mi o. 21 Le
esia megbe la meyi Siria kple Kilikia. 22 Va se ɖe ɣemaɣi me gɔ̃ hã la, kristotɔ siwo
nɔ Yudea la mekpɔm kpɔ o. 23 Nu si wonya koe nye nu si amewo nɔ gbɔgblɔm be,
“Míafe futɔ xoxo la le gbefã ɖem xɔse si me eya ŋutɔ dze agbagba tsã be yeagblẽ la
azɔ.” 24 Eye wotsɔ bubu na Mawu le tanye.
Apostoloawo xɔ Paulo
2 Le fe wuieve megbe la, megayi Yerusalem. Azɔ la, mekplɔ Barnaba ɖe asi
eye Tito hã va. 2 Meyi le Mawu fe gbeɖeɖe nam nu be mayi aɖawɔ takpekpe kple
nɔvi siwo le afi ma tso gbefã si ɖem menɔ na Trɔ̃subɔlawo la, ŋu. Mefo nu kple
hamedzikpɔlawo ɖeɖe ko ale be woase nu si tututu fiam menɔ la gɔme eye menɔ mɔ
kpɔm be woalɔ̃ ɖe edzi be nye nufiafia nye nyatefe. 3 Wolɔ̃ ɖe edzi hã. Womezi
Tito, nye kpeɖeŋutɔ dzi be woatso aʋa nɛ gɔ̃ hã o, togbɔ be Tito menye Yudatɔ o hã.
4 Ame aɖewo nɔ afi ma siwo yɔa wo ɖokuiwo be “Kristotɔwo,” ke wonye
alakpatɔwo. Ame siawo va be yewoafi ŋku akpɔ mí eye yewoase nu tso ablɔɖe si
míena mía ɖokuiwo tso Yudatɔwo fe sewo dzi wɔwɔ me ŋuti. Ne menye ame siawo
tae o la, ne aʋatsotso fe nya gɔ̃ hã medo ta ɖa o. Wodi be yewoatsɔ yewofe sewo
abla mí abe ale si kluviwo nɔa kɔsɔkɔsɔwo me ene. 5 Ke míeɖo to wo kura o,
elabena míedi be míaflu mi, ana miabu be ame ate ŋu akpɔ ɖeɖe to aʋatsotso kple
Yudatɔwo fe sewo dzi wɔwɔ me o.
6 Naneke menɔ hamea dzikpɔla gã siwo nɔ afi ma la si woatsɔ akpe gbefã si
menɔ ɖeɖem o. Nyemetsɔ ɖeke le wofe hamedzikpɔla gãwo nyenye me o, elabena
5
amewo katã sɔ le Mawu ŋkume. 7 Ke boŋ wokpɔe be wotsɔ nyanyui la gbɔgblɔ na
Trɔ̃subɔlawo fe dɔ de asi nam, abe ale si wotsɔ Yudatɔwo tɔ de asi na Petro hã ene.
8 Elabena Mawu, ame si li kple Petro le efe dɔwɔwɔ me abe apostolo na Yudatɔwo
ene la, eya kee li kpli nye hã le nye dɔwɔwɔ me abe apostolo na Trɔ̃subɔlawo ene. 9
Yakobo, Petro kple Yohanes, ame siwo amewo buna be wonye sɔtiwo na hamea la,
wona habɔbɔ fe asi nye kple Barnaba esi wokpɔ amenuveve si wona mí la dzesii.
Wolɔ̃ hã be míawo míayi Trɔ̃subɔlawo gbɔ, ke woawo woayi Yudatɔwo gbɔ. 10 Nya
ɖeka si ko wogblɔe nye be ele be míaɖo ŋku edzi ɣesiaɣi be míakpe ɖe ame dahewo
ŋu. Nye ŋutɔ hã metsi dzi ɖe nu sia ŋu.
Paulo tsi tre ɖe Petro ŋu
11 Ke esi Petro va Antioxia la, eva hiã be matsi tsitre ɖe eŋu sesῖe le amewo ŋkume
eye mahe nya ɖe eŋu vevie le nu masɔmasɔ si wɔm wònɔ la ta. 12 Esi wò ɖo tetee
la, eɖu nu kple kristotɔ siwo menye Yudatɔwo o, ame siwo mebui be mele be woatso
aʋa kokoko eye woalé Yudatɔwo fe se bubu geɖewo me ɖe asi o. Ke emegbe la, esi
Yudatɔ aɖewo, ame siwo nye Yakobo xɔlɔ̃wo va la, megalɔ̃ be yeaɖu nu kple wo o,
elabena enɔ vɔvɔ̃m na nu si ame siawo, siwo lé Yudatɔwo fe sewo me ɖe asi sesῖe
eye wogblɔna be aʋatsotso le vevie na ɖeɖekpɔkpɔ la agblɔ. 13 Ale kristotɔ bubuawo
katã, ame siwo nye Yudatɔwo la zu alakpanuwɔlawo. Barnaba gɔ̃ hã nɔ ame siawo
dome. Wodze Petro fe kpɔɖeŋu yome le esime wonya nu wu ema hafi. 14 Esi mekpɔ
nu si nɔ edzi yim eye mede dzesii be womenɔ nyatefe tom tututu le nu si woxɔ se
ŋuti o, eye womenɔ zɔɔzɔm ɖe nyatefe si le nyanyui la me nu o la, megblɔ na Petro
6
le ame bubuawo katã ŋkume be, “Togbɔ be ènye Yudatɔ dzidzia hã la, èɖe asi le
Yudatɔwo fe sewo ŋu xoxoxo; eya ta nu ka tae nètrɔ kpata hele didim be yeana ame
siawo, ame siwo menye Yudatɔwo o la, nawɔ seawo dzi mahã? 15 Nye kple wò siaa
míenye Yudatɔ dzidziawo; menye Trɔ̃subɔlawo kple nu vɔ̃ wɔla dzodzrowo míenyee
o. 16 Ke mí kristotɔ siwo nye Yudatɔwo la, míenyae nyuie be míate ŋu adze Mawu
ŋu to Yudatɔwo fe sewo dzi wɔwɔ me o, ke boŋ to Yesu Kristo ame si ɖe míafe nu
vɔ̃wo ɖa la dzixɔse ɖeɖe ko me. Ale míawo hã míeɖo ŋu ɖe Yesu Kristo ŋu be
Mawu axɔ mí le xɔse ta, eye menye be míewɔ Yudatɔwo fe sewo dzi ta o. Elabena
ame aɖeke makpɔ xɔxɔ le seawo dzi wɔwɔ ta akpɔ o.”
17 Ke ne míexɔ Kristo dzi se be aɖe mí eye míedze sii be míeda vo eya ta
míate ŋu akpɔ ɖeɖe o, negbe ɖe ko wotso aʋa na mí eye míewɔ Yudatɔwo fe se
bubuawo dzi hafi la, ɖe mele be míagblɔ be Kristo dzixɔsee na míedza vo oa?
Gbeɖe, Mawu nana be ame aɖeke nabu nu sia tɔgbi ɖe míafe Afetɔ la ŋu o. 18
Míanye nu vɔ̃ wɔlawo ne míagadze dzixɔse xoxo siwo mele agbagba dzem be maɖe
ɖa la me léle ɖe asi gɔme, anɔ bubum be Yudatɔwo fe sewo dzi wɔwɔ ana míakpɔ
ɖeɖe. 19 Elabena to ŋɔŋlɔ Kɔkɔe la xexelẽ mee meto va nya be nyemate ŋu adze
Mawu ŋu gbeɖe to agbagbadzedze be mawɔ seawo dzi me o, elabena medana fu.
Meva dzesii bena, míate ŋu adze Mawu ŋu to Kristo dzixɔse me ko.
20 Woklãm ɖe ati ŋu kple Kristo eye nye ŋutɔ nyemegale agbe o ke boŋ
Kristo le agbe le menye. Agbe si tututu le menye fifia la tso ale si mexɔ Mawu Vi la
dzi se la gbɔ, ame si lɔ̃m eye wòtsɔ eɖokui na ɖe tanye. 21 Nyemenye ame siwo bua
7
Kristo fe ku abe nu si ŋu gɔmesese aɖeke mele o ene la dometɔ ɖeka o. Elabena ne
Yudatɔwo fe sewo dzi wɔwɔ ate ŋu aɖe mí la, ekema mehiã be Kristo naku o.
Xɔse loo, alo se la?
3 O, mi Galatiatɔ tsibomewo! Ame kae flu mo na mi eye wòhe gbɔgbɔ vɔ̃ va
mia dzii? Elabena tsã la, miesea Yesu Kristo fe ku gɔme nyuie abe ɖe metsɔ nutata
aɖe si me Yesu nɔ kukum le atitsoga ŋu fia mi ene. 2 Mina mabia nya ɖeka sia mi:
ɖe miexɔ Gbɔgbɔ Kɔkɔe la to Yudatɔwo fe sewo dzi wɔwɔ mea? Kura o! Elabena
Gbɔgbɔ Kɔkɔe la va mia dzi esime miese nu tso Kristo ŋu eye miexɔ edzi se be aɖe
yewo la megbe. 3 Ekema ɖe miele tsu kum azɔa? Elabena ne agbagbadzedze be
woawɔ ɖe Yudatɔwo fe sewo dzi mena agbe mi le gbɔgbɔ me o la, nu ka ta miebu
be agbagbadzedze be yewoawɔ wo dzi awɔ mi azɔ kristotɔ nyuiwo wu? 4 Miekpe fu
geɖe ɖe nyanyui la ta. Miele didim azɔ be yewoaɖe asi le nyanyui la ŋu. Esẽ nam be
maxɔ nu sia dzi ase!
5 Megale mia biam be ɖe Mawu na Gbɔgbɔ Kɔkɔe la fe ŋusẽ mi eye wòwɔ
nukunuwo le mia dome le miafe agbagbadzedze be yewoawɔ Yudatɔwo fe sewo dzi
taa? Mele nenema kura o. Esime miexɔ Kristo dzi se eye mieɖo ŋu ɖe eŋu tso dzi
blibo me tae.
6 Nenema kee wònɔ na Abraham hã. Nu si na Mawu kpɔe be edze na dzifo
koe nye be, exɔ Mawu fe ŋugbedodowo dzi se. 7 Miate ŋu akpɔe tso esia me be ame
siwo nye Abraham fe vi vavãwo lae nye ame siwo katã xɔ Mawu dzi se nyatefetɔe. 8
ŋɔŋlɔ Kɔkɔe la kpɔe do ŋgɔ be Mawu atso afia na Trɔ̃subɔlawo le xɔse me, eya ta
8
wòɖe gbefã na Abraham do ŋgɔe be, “Woyra dukɔwo le mewò.” 9 Eya ta woyra
ame siwo katã xɔse la kple xɔsetɔ Abraham. 10 Ame siwo katã tsɔ wofe mɔkpɔkpɔ
da ɖe sea dzi wɔwɔ dzi la le fifode te, elabena woŋlɔ ɖi be, “Wofo fi de ame sia ame
si melé nu sia nu si woŋlɔ ɖe Segbalẽame la me ɖe asi o.” 11 Eme kɔ fãa be
womatso afia na ame aɖeke le Mawu gbɔ to se la me o, elabena woŋlɔ ɖi be, “Ame
dzɔdzɔe la anɔ gbe le xɔse me.” 12 Wometu Sea ɖe xɔse dzi o, ke boŋ mawunya
gblɔ bena, “Ame si awɔ nu siawo la anɔ agbe ɖe wo nu.” 13 Kristo ɖe mí tso Se la
fe fifode me, esi wòzu fifode ɖe mía tefe, elabena woŋlɔ ɖe mawunya me be, “Wofo
fi de ame sia ame si woklã ɖe ati ŋuti.” 14 Ale woɖe mí be yayra si wotsɔ na
Abraham la nava Trɔ̃subɔlawo hã dzi to Kristo Yesu me, ale be to xɔse me míaxɔ
Gbɔgbɔ Kɔkɔe si Mawu tsɔ do ŋugbee. 15 Nɔvi lɔlɔ̃awo, le míafe agbenɔnɔ gbe sia
gbe me gɔ̃ hã la, ne ame aɖe do ŋugbe na nɔvia eye wòŋlɔe da ɖi, de asi ete la,
womagate ŋu atrɔe o. ŋugbedola magate ŋu atrɔ tame be yeawɔ nu bubu o.
16 Azɔ la, Mawu do ŋugbe aɖewo na Abraham kple Via. ɖo ŋku edzi be nya
sia megblɔ be wodo ŋugbe na viawo o; anye ne esia afia be via siwo katã nye
Yudatɔwo. Ke wodo ŋugbe na Via eye esia gɔmee nye na Kristo. 17 Nu si mele
didim be magblɔ lae nye esi: Mawu fe ŋugbe si wòdo be woaɖe ame to xɔse me la
eŋlɔ ŋugbedodo sia da ɖi eye wòde asi ete; womate ŋu aɣlae alo atrɔe fe alafa ene
blaetɔ̃ megbe, esi Mawu na Se Ewoawo o. 18 Ne se mawo dzi wɔwɔ ate ŋu aɖe mí
la, ekema eme kɔ fãa bena esia ato vovo sã tso Abraham fe mɔ gbɔ elabena ɖe ko
Abraham ya xɔ Mawu fe ŋugbedodo dzi se.
9
19 Enyo: Nu ka tae wode se mawo? Wotsɔ se siawo kpe ɖe tsãtɔwo ŋu le
ŋugbe sia dodo vɔ megbe be woafia amewo fe fɔɖiɖi ne woda Mawu fe sewo dzi. Ke
se siawo anɔ anyi va se ɖe Kristo, Vi, si Mawu do ŋugbe na la fe vava dzi ko.
Vovototo bubu sia hã gali. Mawu tsɔ efe seawo na mawudɔlawo be woatsɔ ana
Mose, eye eya hã tsɔ wo na efe amewo. 20 Ke esi Mawu do ŋugbe na Abraham la,
eya ŋutɔe doe na Abraham; metsɔ ŋugbedodo la to mawudɔlawo alo Mose dzi o.
21 Ekema ɖe se la tsi tre ɖe Mawu fe ŋugbedodowo ŋu mahã? Gbeɖe!
Elabena nenye ɖe se si wona la ana agbe la, anye ne dzɔdzɔenyenye ava to se la me
vavã. 22 Gake ŋɔŋlɔ Kɔkɔe la gblɔ be xexeame katã le nu vɔ̃ fe game, ale be ŋugbe
si wodo be to Yesu Kristo dzixɔse me ame siwo xɔse la akpɔɖeɖe la nasu wo si.
23 Do ŋgɔ na Kristo fe vava la, se la dzɔ mía ŋu abe gamenɔlawo ene va
se ɖe esime míaxɔ ɖela si gbɔna la dzi ase.
24 Mina magagblɔe ale: Yudatɔwo fe sewo nye míafe nufiala kple mɔfiala va
se ɖe esime Kristo va be yeana míanɔ nyuie kple Mawu to míafe xɔse me. 25 Ke azɔ
esi Kristo va la, míegahiã se mawo be woadzɔ mía ŋu eye woakplɔ mí ayi egbɔe o.
Mawu fe viwo
26 Elabena azɔ la, mí katã míenye Mawu viwo to Yesu Kristo dzixɔse me, 27 eye mí
ame siwo wode mawutsi ta na ɖe ɖekawɔwɔ kple Kristo me la, míedo Yesu abe awu
ene. 28 Míeganye Yudatɔwo alo Helatɔwo, kluviwo alo ablɔɖeviwo, ŋutsuwo alo
nyɔnuwo gɔ̃ hã o, ke mí katã míele ɖeka; míenye kristotɔwo; míele ɖeka le Kristo
10
Yesu me. 29 Ke azɔ la, esi míenye kristotɔwo la, míenye Abraham ŋutɔ fe
dzidzimeviwo eye Mawu fe ŋugbe siwo katã wòdo na Abraham la nye mía tɔ.
4 Miɖo ŋku edzi be ne fofo aɖe ku eye wògblẽ domenyinu gã aɖe ɖi na via sue
aɖe la, ɖevi sue ma tɔ me menyo sãa wu kluvi aɖeke tɔ o va se ɖe esime wòatsi
togbɔ be nu sia nu si fofoa gblẽ ɖi nɛ nye etɔ hã. 2 Ele na ɖevi la be wòawɔ nu si
edzikpɔlawo ɖo nɛ va se ɖe esime wòaxɔ fe si fofoa ɖo na ɖi.
Mawu xe fe ɖe míafe ablɔɖe ta
3 Alea tututue wònɔ na mí va se ɖe esime Kristo va. Míenye kluviwo na
Yudatɔwo fe sewo kple kɔnyinyiwo elabena míebu be woate ŋu aɖe mí. 4 Ke
esi ɣeyiɣi nyuitɔ si Mawu ɖo da ɖi va ɖo la, Mawu ɖo Via si nyɔnu aɖe dzi eye
wònye Yudatɔ la ɖa 5 be wòana ablɔɖe mí ame siwo nye kluviwo na seawo ale be
wòate ŋu axɔ mí abe eya ŋutɔ viwo ene. 6 Eye be míenye viawo ta la, Mawu ɖo
Via fe Gbɔgbɔ ɖe míafe dziwo me eya ta azɔ la míate ŋu ayɔ Mawu dzidefotɔe be
enye mía Fofo lɔlɔ̃a. 7 Míeganye kluviwo azɔ o ke boŋ míenye Mawu ŋutɔ viwo azɔ.
Azɔ esi míenye viawo ta la, nu sia nu si nye etɔ la nye mía tɔ elabena nenemae
Mawu ɖoe.
Paulo tsɔ ɖe le me na Galatia hamea
8 Hafi mi Trɔ̃subɔlawo mianya Mawu la, mienye kluviwo na nu siwo miebuna abe
mawuwo ene, evɔ mawu mawo menɔ anyi gɔ̃ hã o. 9 Ke azɔ esi mieke ɖe Mawu ŋu
11
alo magblɔ be Mawu boŋ ke ɖe mia ŋu la, nu ka tae miagadi be yewoagagbugbɔ ayi
subɔsubɔ gbɔdzɔ, dahe, dzodzro gbɔ hele agbagba dzem be miayi dzifo to Mawu fe
sewo dzi wɔwɔ me hã? 10 Miele agbagba dzem be yewoadze Mawu ŋu to nu si
miawɔ alo nu si mele be miawɔ o le ŋkeke tɔxɛ aɖewo dzi alo le ɣleti aɖewo me alo
le azãgbe aɖewo alo le fe aɖewo me la dzi. 11 Mevɔ̃ ɖe mia nu. Mele vɔvɔ̃m be nye
agbagbadzedzewo katã ɖe mia ta la zu nu dzodzro. 12 Nɔvi lɔlɔ̃awo mina nu siawo
nawɔ dɔ ɖe mia dzi abe ale si wòwɔ dɔ ɖe dzinyee ene, elabena nye la mevo tso
kɔkuti siawo te abe ale si miawo hã mievo tso wo te tsã ene. Esi megblɔ mawunya
na mi zi gbãtɔ la miedo vlom o, 13 togbɔ be menɔ dɔ lém esi metsɔ nyanyui la vɛ na
mi zi gbãtɔ hã. 14 Togbɔ be nye dɔléle la nye nuɖiaɖia hã la, miegbe nu le gbɔnye
henyam o, ke boŋ miexɔm eye miekpɔ dzinye abe mawudɔla aɖe menye alo abe
Yesu Kristo ŋutɔ ene.
15 Afi ka dzidzɔkpɔkpɔ fe gbɔgbɔ si nɔ mía dome tsã la le? Elabena menyae
be le ŋkeke mawo me la, mialɔ̃ dzidzɔtɔe aho miafe ŋkuwo atsɔ aɖo tɔnyewo tefe ne
ema ate ŋu anye kpekpeɖeŋu nam.
16 Ke azɔ la, ɖe mezu miafe futɔ elabena megblɔ nyatefe la na mia?
17 Aʋatsonufiala mawo, ame siwo le didim vevie be yewoadze mia ŋu la,
mele agbagba dzem nenema ɖe miafe nyonyo ta o. Nu si wole didim be yewoawɔ
lae nye yewoatrɔ miafe mo ɖa tso gbɔnye ale be miaɖo to woawo wu. 18 Enyo ne
amewo ve mia nu kple tameɖoɖo nyui, to dzi vavãtɔ me vevietɔ ne womele mia nu
vem le ɣeyiɣi si me mele mia gbɔ ko me o. 19 O, vinyewo miena nye dzi le veve
sem! Megale veve sem abe funɔ si le mɔ kpɔm na vidzidzi ene eye mele mɔ kpɔm
12
na ɣeyiɣi si Kristo fe gbɔgbɔ ayɔ mia me mlɔeba la. 20 Medi vevie be manɔ mia gbɔ
fifia ale be nyemanɔ nu siawo ŋlɔm na mi o hafi; ke esi mía dome didi ta la, maʋu
eme be nyemenya nu si tututu mawɔ o.
Hagar kple Sara fe kpɔɖenu
21 Miɖo tom, xɔ̃nyewo, mi ame siwo bu be ele be miawɔ Yudatɔwo fe sewo dzi
kokoko hafi akpɔ ɖeɖe. Nu ka ta miadi nu siwo tututu se siawo fia o. 22 Elabena
woŋlɔ ɖi be viŋutsu eve nɔ Abraham si; ɖeka dada nye kosi ke evelia dada ya nye
ablɔɖenyɔnu. 23 Nya tɔxɛ aɖeke meku ɖe kosi la fe vi ɖe dzidzi ŋu o. Ke
ablɔɖenyɔnua ya la Mawu ɖe wòdo ŋugbe nɛ hafi wòte ŋu dzi vi.
24 Nu siawo nye alobalo ko, elabena nyɔnu eveawo sɔ kple nubabla eve.
Nubabla ɖeka la woxɔe le Sinai to dzi eye eyae dzi ɖevi siwo nye kluviwo. Esia nye
Hagar. 25 Eya ta Hagar enye Sinaito si le Arabia, eye wòsɔ kple egbegbe Yerusalem
du, elabena eya kple viawo le kluvinyenye me. 26 Ke Yerusalem si le dzi fo la vo,
menye kluvi o, eye eyae nye mía dada. 27 Elabena woŋlɔ ɖi bena, “Dzi nedzɔ wò, O
konɔ, wò nyɔnu si medzi vi kpɔ o; do ɣli sesῖe nàtso aseye, wò ame si melé ku kpɔ
o; viwo le nyɔnu si tsi akogo la si wu nyɔnu si si srɔ̃ le gɔ̃ hã.”
28 Nɔvi lɔlɔ̃awo, nye kple miawo míenye vi siwo ŋugbe Mawu do abe ale si
wòdo Isak ŋugbe ene. 29 Eya ta ame siwo di be míawɔ Yudatɔwo fe sewo dzi la, le
mí ame siwo wodzi tso Gbɔgbɔ Kɔkɔe la me yome tim azɔ, abe ale si Ismael, kosi
la fe vi, ti Isak, vi si ŋugbe wodo la yome ene.
13
30 Ke ŋɔŋlɔ Kɔkɔe la gblɔ be Mawu gblɔ na Abraham be wòanya kosi la
kple via elabena kosi la fe vi mate ŋu anyi Abraham fe dome kple ablɔɖenyɔnu la fe
vi o. 31 Nɔvi lɔlɔ̃awo, menye kosiwo fe viwo míenye o; eye míenye kluviwo na
Yudatɔwo fe sewo hã o, ke míenye ablɔɖenyɔnu la fe viwo, eye míedzea Mawu ŋu le
míafe xɔse ta.
Kristo wɔ mí ablɔɖeviwoe
5 Ale Kristo wɔ mí ablɔɖeviwoe. Azɔ la, mikpɔ egbɔ be mielé ablɔɖe sia me
ɖe asi eye miagatrɔ azu kluviwo na Yudatɔwo fe sewo kple kɔnyinyiwo o. 2 Miɖo
tom, elabena nya sia le vevie. Ne miele ŋu ɖom ɖe aʋatsotso kple Yudatɔwo fe sewo
dzi wɔwɔ ŋu be woana miadze Mawu ŋu la, ekema Kristo mate ŋu aɖe mi o. 3
Magagblɔe zi evelia. Ele na ame sia ame si le didim be yeadze Mawu ŋu to aʋatsotso
me la be wòawɔ Yudatɔwo fe se ɖe sia ɖe dzi loo alo wòatsrɔ̃. 4 Ne miele didim be
yewoaxe fe si mienyi le Mawu si kple se mawo dzi wɔwɔ la, ekema viɖe aɖeke mele
Kristo ŋu na mi o. Ekema Mawu fe amenuveve la bu ɖe mi.
5 Ke to Gbɔgbɔ Kɔkɔe la fe kpekpeɖeŋu me la míele ŋu ɖom ɖe Kristo fe ku
ŋu be wòaɖe míafe nu vɔ̃wo ɖa ale be míate ŋu adze Mawu ŋu. 6 Eye mehiã be mí
ame siwo Kristo na agbe mavɔe la míatsi dzi o, ne wotso aʋa na mí loo alo míelé
Yudatɔwo fe sewo me ɖe asi la, o. Elabena nu si ko míehiã lae nye xɔse si wɔa dɔ to
lɔlɔ̃ me.
7 Miedze egɔme henɔ yiyim nyuie hafi. Ame kae va flu mi eye wòxe mɔ na
nyatefe la yomenɔnɔ? 8 Eme kɔ fãa be menye Mawue wɔ nu sia o, elabena eyae nye
14
ame si yɔ mi hena ablɔɖe le Kristo me. 9 Ke mia dometɔ ɖeka koe agblẽ ame
bubuawo katã.
10 Mele mɔ kpɔm be Mawu agagbugbɔ mi va xɔse la gbɔ abe ale si mele mɔ
kpɔm le nu siawo me ene. Ame ka kee le fu ɖem na mi hele mia flum la, Mawu ŋutɔ
ahe to nɛ.
11 Ame aɖewo gblɔ gɔ̃ hã be nye ŋutɔ mele gbefã ɖem be aʋatsotso kple
Yudatɔwo fe sewo le vevie hena ɖeɖe. Enyo, ne meɖe gbefã nenema la, womagati
yonyeme o, elabena gbefãɖeɖe sia meɖia ame aɖeke nu o. Esi wogale yonyeme tim
kokoko la, fia be megale gbefã ɖem tso ɖeɖe to xɔse le Kristo fe atitsoga ɖeɖe ko me
ŋu.
12 ɖe ko medi vevie be nufiala siwo di be miana woatso aʋa na mi la, woaɖe
wo ɖokuiwo ɖa le mia dome eye woaɖe le mia ŋu kpoo.
Agbenɔnɔ le Gbɔgbɔ la me
13 Elabena nɔvi lɔlɔ̃awo, wona ablɔɖe mi ke menye ablɔɖe be miawɔ nu vɔ̃ o, ke
boŋ ablɔɖe be mialɔ̃ mia nɔewo eye miave wo nu. 14 Elabena woate ŋu afo seawo
katã nu fu wòazu se ɖeka sia be, “Lɔ̃ hawòvi abe ɖokuiwò ene.” 15 Ke ne le lɔlɔ̃ na
mia nɔewo tefe ɖeklemiɖeɖe kple dzrewɔwɔ le miawo ɖeɖe dome la, ekema minɔ
ŋudzɔ eye miakpɔ nyuie be miagagblẽ nu le mía nɔewo ŋu o.
16 Eya ta megblɔ be minɔ agbe le Gbɔgbɔ la me ale be miagawɔ miafe
dzɔdzɔme vɔ̃wo fe didiwo dzi o.
15
17 Elabena dzɔdzɔme vɔ̃ dia nu si tsi tre ɖe Gbɔgbɔ la ŋu, eye nu si dim
Gbɔgbɔ la le la hã nye futɔ na mía fe dzɔdzɔme vɔ̃wo. Wole avu wɔm kple wo
nɔewo, ale be miate ŋu awɔ nu si miedi be miawɔ la o. 18 Ke ne Gbɔgbɔ la le
miakplɔm la, miegale se la te o.
19 Ke ŋutilãmenudzodzro vɔ̃ wo dze fãa; esi woe nye, ahῖawɔwɔ,
mɔkɔmakɔnyenye, hadzedze, 20 trɔ̃subɔsubɔ, adzewɔwɔ, fuléle, dzrewɔwɔ ŋuʋaʋã,
dɔmedzoedodo, ɖokuitɔdidi, kɔmamawo, mamawo, 21 ŋubiabiã, ahamumu, aglotutu
vɔ̃wo kple esia tɔgbiwo. Mele nu xlɔ̃m mi, abe ale si mexlɔ̃ nu mi va yi ene la be,
ame siwo nɔ agbe alea la manyi mawufiaɖufe la fe dome o.
22 Ke Gbɔgbɔ la fe kutsetse enye, lɔlɔ, dzidzɔ, ŋutifafa, dzigbɔɖi,
dɔmenyowɔwɔ, nyuiwɔwɔ, nutefewɔwɔ, 23 tufafa kple ɖokuidziɖuɖu. Se la metsi
tre ɖe nu siawo ŋuti o. 24 Ame siwo nye Kristo Yesu tɔ la klã wofe dzɔdzɔme vɔ̃wo
kple wofe fieŋufieŋuwo kpakple wofe dzodzrowo ɖe ati ŋuti. 25 Esi míele agbe le
Gbɔgbɔ la me la, mina míazɔ hã le efe kpɔkplɔ te. 26 Migana dada nayɔ míame o,
ado dziku ha mía haviwo alo aʋa ŋu mía nɔewo o.
Miwɔ nyui na amewo katã
6 Nɔvi lɔlɔ̃awo, ne kristotɔ aɖe dze nu vɔ̃ me la, ele na mi ame siwo vɔ̃a Mawu
la be miatsɔ gbe blewu kple ɖokuibɔbɔ akpe ɖe eŋu be wòagbugbɔ ava mɔ dzɔdzɔe
la dzi; miaɖo ŋku edzi be mia dometɔ aɖe hã ate ŋu azu vɔ̃wɔla ɣebubuɣi. 2 Mitsɔ
mia nɔewo fe agbawo eye miakpe ɖe wo ŋu le wofe xaxawo me, ale miawɔ Afetɔ
16
la fe se la dzi. 3 Ne ame aɖe bu be yenye amegã le esime menye amegã o la eble
eɖokui.
4 Mina ame sia ame naka ɖe edzi be yele yefe dɔ wɔm abe ale si yeate ŋui
ene, ekema akpɔ dɔ nyui wɔwɔ ŋuti dzidzɔ eye mahiã be wòatsɔ eɖokui asɔ kple ame
bubu aɖeke o. 5 Ele be mía dometɔ ɖe sia ɖe natsɔ eya ŋutɔ fe vodadawo kple eya
ŋutɔ fe agbawo elabena mía dometɔ aɖeke mede blibo o!
6 Ame siwo wofia Mawu fe nyae la na ma wofe nu nyuiwo kple wofe
nufialawo. 7 Migable mia ɖokuiwo o. Miɖo ŋku edzi be ame aɖeke mate ŋu aflu
Mawu o. Nu si ame fãna la eya kee wòŋene ɣesiaɣi. 8 Ne efã eya ŋutɔ fe dzodzro
vɔ̃wo fe ku la, ekema ele nu vɔ̃wo fe ku fãm eye le nyatefe me la, aŋe gbegblẽ fe ku.
Ke ne efã gbɔgbɔmekuwo la, aŋe agbe mavɔ si Gbɔgbɔ Kɔkɔe la anɛ. 9 Migana
míagbɔdzɔ le nu nyui wɔwɔ me o, elabena ne míegbɔdzɔ o la, míaŋe nu le ɣeyiɣi
nyuitɔ dzi. 10 Eya ŋuti esi asinukpɔkpɔ le míasi la, mina míawɔ nyui na amewo katã,
vevietɔ na nɔvi dzixɔsetɔwo.
Menye aʋatsotso o, ke boŋ nuwɔwɔ yeye yae
11 Matsɔ nye ŋutɔ nye asi aŋlɔ nuwunya mamlɛ siawo na mi. Mikpɔ ale si wòle be
mana nye ŋɔŋlɔdzesiwo naloloe ɖa! 12 Miafe nufiala siwo le agbagba dzem be
yewoana miatso aʋa la, le agbagba dzem le nu ɖeka ko ta: eyae nye be yewoadze
amewo ŋu eye womagati yewo yome, abe ale si wòanɔ ne woaʋu eme be Kristo fe
atitsoga koe ate ŋu aɖe mí ene o. 13 Menye ame siwo wotso aʋa na gɔ̃ hãe wɔa sea
dzi o, ke wodi be woatso aʋa na mi ale be woafo adegbe le miafe ŋutilã ŋu.
17
14 Mawu neɖi be nyemafo adegbe le naneke ŋu o, negbe le míafe Afetɔ Yesu
Kristo fe atitsoga la ŋu ko, nu si me woto klã xexeame ɖe ati ŋuti nam eye woklã
nye hã ɖe ati ŋuti na xexeame. 15 Gɔmesese aɖeke megale aʋatsotso kple
aʋamatsɔmatso ŋu o: nu si le vevie lae nye nuwɔwɔ yeye zuzu.
16 Mawu fe ŋutifafa kple nublanuikpɔkpɔ nanɔ anyi kple ame siwo katã wɔa
se sia dzi, eye woanɔ anyi kple Mawu fe Israel hã.
17 Mlɔeba la migana ame aɖeke naɖe fu nam le nu siawo ŋuti o elabena
Yesu fe dzesiwo le nye ŋutilã ŋu.
18 Nɔvi lɔlɔ̃awo, míafe Afetɔ Yesu Kristo fe amenuveve nanɔ anyi kple miafe
gbɔgbɔ, Amen.


c: text/html

text:
GBETAKPƆXƆ
Biblia-Sɔsrɔ̃ Ƒe Ðoɖo Si Nyo Na Ame Sia Ame
Xlẽ nya siwo amewo biana zi geɖe tso míafe Biblia-sɔsrɔ̃ fe ɖoɖoa ŋu la dometɔ enyi fe ŋuɖoɖowo.
TAKPEKPEWO
Mímedi Be Wòakpã Kura O
Kpɔ lɔlɔ̃ kple ɖekawɔwɔ si nɔ ame siwo nye to kple dukɔ vovovo me tɔwo eye wonye gbe vovo dolawo dome le Yehowa Ðasefowo fe takpekpe tɔxɛ sia si wowɔ le Yangon le Myanmar me ɖa.
NYA SIWO AMEWO BIANA EDZIEDZI
Nu Ka Tae Yehowa Ðasefowo Medea Nu Dunya Me O?
Ðe wonyea afɔku na dziɖuɖuwoa?
KPEKPEWO
Yehowa Ðasefowo Ƒe Hame Ƒe Kpekpewo
Xlẽ nu tso afi siwo míekpena le kple ale si míesubɔnae la ŋu.
NYA SIWO AMEWO BIANA EDZIEDZI
Afi Kae Yehowa Ðasefowo Kpɔa Ga Le Tsɔ Kpɔa Wofe Dɔa Dzi?
Kpɔ ale si xexea me katã fe gbefãɖeɖedɔa le ta kekem togbɔ be míexɔa nudzɔdzɔ alo nu ewolia le amewo si o hã la ɖa.
Nu Ðedzesiwo
—Xexea Me Godoo
-
Dukɔ siwo me Yehowa Ðasefowo le subɔsubɔm le: 240
-
Yehowa Ðasefowo fe xexlẽme: 8,220,105
-
Wowɔ afe me Biblia-nusɔsrɔ̃ femaxee kple ame: 9,708,968
-
Ame siwo de Kristo fe ku fe Ŋkuɖodzia le fe si va yi me: 19,862,783
-
Hamewo: 118,016

robotstxt: allowed

filter: keep


text:
Yehowa Ðasefo Nenie Le Xexea Me Godoo?
Aleke miebua miafe hameviwo fe xexlẽme?
Ame siwo gblɔa Mawu Fiaɖufe ŋuti nya nyuia ɣleti sia ɣleti koe míebua Yehowa Ðasefowoe. (Mateo 24:14) Esia lɔ ame siwo xɔ nyɔnyrɔ zu Ðasefowo kple ame siwo le gbefãɖeɖedɔa wɔm togbɔ be womekpɔ xɔ nyɔnyrɔ haɖe o hã ɖe eme.
Ðe wòle be ame nadzɔ home aɖe hafi woaxɔe ɖe haa mea?
Ao. Míenɔa te ɖe ga si ame aɖe dzɔ dzi bunɛ Ðasefo, dea dɔ aɖe asi nɛ alo naa mɔnukpɔkpɔ aɖee le míafe habɔbɔa me o. (Dɔwɔwɔwo 8:18-20) Enye nyatefe hã be le ga siwo wodzɔna fe akpa gãtɔ gome la, ame aɖeke menyaa ame siwo tututu dzɔ wo o. Ðasefo ɖe sia ɖe zãa efe ɣeyiɣi, ŋusẽ kple nunɔamesiwo tsɔ doa alɔ míafe xexea me katã fe dɔa le eya ŋutɔ fe didi kple nɔnɔmewo nu.
Aleke miewɔna nyaa ame siwo ɖea gbefã edziedzi fe xexlẽme?
Ɣleti sia ɣleti la, Ðasefowo naa akɔnta tso gbefãɖeɖedɔ si wowɔ la ŋuti na wofe hame siwo me wole. Ame sia ame ŋutɔe lɔ̃na faa naa akɔnta sia.
Wofoa akɔntabubu siawo katã nu fu ɖona ɖe alɔdzedɔwɔfe si le wofe dukɔa me. Alɔdzedɔwɔfe ɖe sia ɖe ɖoa wofe dukɔa fe akɔntabubua ɖe míafe Dɔwɔfegã.
Le subɔsubɔfe ɖe sia ɖe fe nuwuwu la, * wodea dzesi Ðasefowo fe agbɔsɔsɔ gbogbotɔ siwo kpɔ gome le dɔa me le dukɔa me le fe ma me. Wotsɔa dukɔ vovovo siawo katã tɔ foa fu tsɔ bua Ðasefo siwo le xexea me godoo la fe xexlẽme. Woŋlɔa dukɔ ɖe sia ɖe fe akɔntabubuwo hekpe ɖe nutefekpɔkpɔ siwo su wo si le gbefãɖeɖedɔa me ŋuti nyatakakawo ɖe Yehowa Ðasefowo Ƒe Ƒegbalẽ me. Nyatakaka siawo dea dzi fo na mí abe ale si ko nyatakaka mawo tɔgbi de dzi fo na Kristotɔ gbãtɔwo ene.
Ðe miexlẽa ame siwo dea ha kple miafe habɔbɔa evɔ womeɖea gbefã o la hã?
Togbɔ be míexlẽa ame siawo de Yehowa Ðasefowo me o hã la, míexɔa wo atuu. Wo dometɔ akpa gãtɔ dea Kristo fe ku fe Ŋkuɖodzi si míewɔna fe sia fe la, míeɖea Ðasefowo fe xexlẽme le wɔna sia tefe valawo fe xexlẽme me eye míenyaa ame agbɔsɔsɔme si menye Ðasefowo o siwo de ha kpli mí la fe xexlẽme va se ɖe afi aɖe ya teti. Le fe 2015 me la, ame siwo de Ŋkuɖodzia fe xexlẽmee nye 19,862,783.
Míafe Biblia-sɔsrɔ̃ fe ɖoɖoa ɖea vi na ame geɖe siwo medea míafe kpekpeawo o. Le fe 2015 me la, míewɔ Biblia-nusɔsrɔ̃ 9,708,968 ɣleti sia ɣleti, eye le wo dometɔ aɖewo gome la, ame gbogbo aɖewoe míesrɔ̃a nu kple zi ɖeka.
Nu ka tae dziɖuɖu fe akɔntabubuwo ɖenɛ fiana be Yehowa Ðasefowo sɔ gbɔ wu ale si miebui?
Dziɖuɖudɔwɔfe siwo kpɔa amexexlẽnyawo gbɔ biaa gbe amewo, eye wonɔa te ɖe subɔsubɔha siwo me ameawo be yewole dzi bua wofe akɔntawo. Le kpɔɖeŋu me, le Amerika la, Amexexlẽdɔwɔfea gblɔ be, yewofe “gbebiamewo fe taɖodzinue nye be yewoanya ne ame siwo wobia gbee bua wo ɖokuiwo be yewole subɔsubɔha aɖe me,” eye wògblɔ fo eta be, “yewofe akɔntabubuwo nɔa te ɖe amewo ŋutɔ fe nyagbɔgblɔ dzi, ke menye ɖe kpeɖodzi aɖeke dzi o.” Gake míawo ya ame siwo ɖea gbefã na ame bubuwo eye wonaa gbefãɖeɖedɔa ŋuti kɔnta ko míebuna be wonye Yehowa Ðasefowo, ke menye ame siwo ŋutɔ gblɔna be yewonye Ðasefowo la ko o.
^ mm. 2 Subɔsubɔfea dzea egɔme tso September 1 va se ɖe fe si kplɔe ɖo fe August 31. Le kpɔɖeŋu me, fe 2015 fe subɔsubɔfea dze egɔme tso September 1, 2014 va se ɖe August 31, 2015.
^ mm. 16 Subɔsubɔfea dzea egɔme tso September 1 va se ɖe fe si kplɔe ɖo fe August 31. Le kpɔɖeŋu me, fe 2015 fe subɔsubɔfea dze egɔme tso September 1, 2014 va se ɖe August 31, 2015..
Srɔ̃ Nu Geɖe Wu
NYA SIWO AMEWO BIANA EDZIEDZI
Nu Ka Dzie Yehowa Ðasefowo Xɔ Se?
Xlẽ numeɖeɖe kpui siwo ku ɖe míafe dzixɔse veviwo dometɔ 15 ŋu.
AME KAWOE LE YEHOWA ƑE LƆLƆ̃NU WƆM EGBEA?
Ðoɖo Ka Nue Yehowa Ðasefowo Wɔa Wofe Fiaɖufegbefãɖeɖedɔa Le?
Míesrɔ̃a kpɔɖeŋu si Yesu ɖo ɖi esime wònɔ anyigba dzi la. Gbefãɖeɖe fe mɔnu kawo ŋu dɔe wòwɔ?
NYA SIWO AMEWO BIANA EDZIEDZI
Ðoɖo Ka Nue Yehowa Ðasefowo Ƒe Hamewo Le?
Kpɔ ale si míexɔa mɔfiame to ɖoɖo sia dzi la ɖa.


text:
Nu Kae Nye Babilon Gã La?
Ale si Biblia ɖo eŋui
Babilon Gã si woɖɔ le Nyaɖeɖefia fe agbalẽa me la le tsitre ɖi na xexea me fe alakpasubɔsubɔhawo katã fe fufofo, eye Mawu lé fui. * (Nyaɖeɖefia 14:8; 17:5; 18:21) Togbɔ be subɔsubɔha siawo to vovo tso wo nɔewo gbɔ le mɔ geɖewo nu hã la, wo katã wokplɔa amewo tranae ale be womagasubɔ Yehowa, Mawu vavã la o.
Nu siwo akpe ɖe ŋuwò nàde dzesi Babilon Gã la
Babilon Gã la nye dzesi. Biblia ɖɔe be enye “nyɔnu” eye wònye “gbolo gã” eye ŋkɔ si nye “nya ɣaɣla” le esi, eyae nye “Babilon Gã la.” (Nyaɖeɖefia 17:1, 3, 5) Esi wònye be ɖe woɖe Nyaɖeɖefia fe agbalẽa me nyawo fia to “dzesiwo me” ta la, esɔ be míafo nya ta be menye nyɔnu ŋutɔŋutɔe Babilon Gã la nye o, ke nane fe dzesi ko wònye. (Nyaɖeɖefia 1:1) Tsɔ kpe ɖe eŋu la, ‘ebɔbɔ nɔ tsi geɖewo dzi,’ si tsi tre ɖi na “amewo kple amehawo kple dukɔwo kpakple gbegbɔgblɔwo.” (Nyaɖeɖefia 17:1, 15) Nyɔnu ŋutɔŋutɔ mate ŋu awɔ nu sia o.
Babilon Gã la le tsitre ɖi na xexea me katã fe nuɖoanyi aɖe. Woyɔe be “du gã, si fe fiaɖufe kpɔ ŋusẽ ɖe anyigbadzifiawo dzi.” (Nyaɖeɖefia 17:18) Esia fia be ekeke ta eye efe ŋusẽkpɔɖeamedzi de du.
Babilon Gã la nye subɔsubɔhabɔbɔ, ke menye dunyaheha alo asitsaha o. Blema Babilon nye du si xɔ ŋkɔ le subɔsubɔnyawo me, wonyae ɖe efe “gbesawo” kple efe “dzosasa geɖeawo” ta. (Yesaya 47:1, 12, 13; Yeremiya 50:1, 2, 38) Alakpasubɔsubɔ si Mawu vavã, Yehowa, lé fui la yi edzi le du ma me. (1 Mose 10:8, 9; 11:2-4, 8) Babilon-fiawo do wo ɖokuiwo ɖe dzi ɖe Yehowa ŋu eye wotsi tre ɖe efe subɔsubɔ ŋu. (Yesaya 14:4, 13, 14; Daniel 5:2-4, 23) Nenema kee wonya Babilon Gã la hã ɖe efe “gbɔgbɔyɔnuwɔnawo” ta. Esia ɖee fia be enye subɔsubɔhabɔbɔ.
—Nyaɖeɖefia 18:23.
Babilon Gã la menye dunyahehabɔbɔ o, elabena Biblia gblɔ be, “anyigbadzifiawo” xa nu esi wotsrɔ̃e. (Nyaɖeɖefia 17:1, 2; 18:9) Menye asitsahabɔbɔ hãe wònye o, elabena Biblia me nyawo ɖee fia be eto vovo na “anyigbadzisitsalawo.”
—Nyaɖeɖefia 18:11, 15.
Ale si woɖɔ Babilon Gã la sɔ kple alakpasubɔsubɔhawo pɛpɛpɛ. Le esi woafia amewo ale si woawɔ ate ɖe Mawu vavã, Yehowa, ŋu tefe la, ɖe wonana amewo subɔa mawu bubuwo boŋ. Biblia yɔ nuwɔna sia be “gbɔgbɔmehasi.” (3 Mose 20:6; 2 Mose 34:15, 16) Mawuɖekaetɔ̃ alo Trinita Kɔkɔe kple luʋɔ makumaku fe nufiafiawo kpakple nuwɔnawo abe nɔnɔmewɔwɔwo zazã le subɔsubɔ me la dzɔ tso blema Babilon, eye woyi edzi xɔ afe ɖe alakpasubɔsubɔhawo me. Xexea me nuwo lɔlɔ̃ hã xɔ afe ɖe wo me. Biblia yɔ nutefemawɔmawɔ sia tɔgbi be gbɔgbɔmehasiwɔwɔ.
—Yakobo 4:4.
Biblia ɖɔ Babilon Gã la be ‘edo aɖabɛwu kple awu dzĩ’ eye “wòtsɔ sika kple kpe xɔasiwo kple dzonuwo ɖo atsyɔ̃ na eɖokui,” si ɖe efe kesinɔtɔnyenye fia. Alea kee wòle le alakpasubɔsubɔhawo hã gome. (Nyaɖeɖefia 17:4) Babilon Gã la mee “anyigbadziŋunyɔnuwo” alo nufiafia kple nuwɔna siwo katã medea bubu Mawu ŋu o la dzɔ tso. (Nyaɖeɖefia 17:5) Ame siwo le alakpasubɔsubɔhawo me woe nye “amewo kple amehawo kple dukɔwo kpakple gbegbɔgblɔwo” siwo wɔ ɖeka kple Babilon Gã la.
—Nyaɖeɖefia 17:15.
Babilon Gã lae le megbe na “ame siwo katã wowu le anyigba dzi la.” (Nyaɖeɖefia 18:24) Le amegbetɔwo fe ŋutinya me la, alakpasubɔsubɔhawo da megbe na aʋawɔwɔ kple nu vlo wɔwɔwo, eye womefiaa wofe hameviwo nyatefe si ku ɖe Yehowa si nye lɔlɔ̃ Mawu la ŋu o. (1 Yohanes 4:8) Esia na wokɔ ʋu geɖe ɖi. Eya ta esɔ be ame siwo katã di be yewoadze Mawu ŋu la ‘nado go le’ Babilon Gã la me, si fia be woaɖe wo ɖokuiwo ɖa tso alakpasubɔsubɔhawo gbɔ.
^ mm. 3 Kpɔ nyati si nye “Aleke Mawɔ Ake Ðe Subɔsubɔha Vavã Ŋu?”
Srɔ̃ Nu Geɖe Wu
Aleke Mawɔ Ake Ðe Subɔsubɔha Vavã Ŋu?
‘Gbɔgblɔ be ‘subɔsubɔha siae dzɔ dzi nam’ koe nye nya?
Nu Vevi Kawoe Akpe Ðe Ŋuwò Nàse Biblia Gɔme?
Afi ka tɔe nèɖanye alo afi ka nèɖade suku se ɖe o, àte ŋu ase Mawu fe gbedeasi si le Ŋɔŋlɔ kɔkɔeawo me la gɔme.


text:
NUSƆSRƆ̃ 2
Ame Kae Nye Mawu?
1. Nu ka tae wòle be míade ta agu na Mawu?
Mawu vavã lae nye nuwo katã Wɔla. Gɔmedzedze meli nɛ o, eye nuwuwu hã manɔe nɛ gbeɖe o. (Psalmo 90:2) Eya gbɔe nya nyui si le Biblia me la tso. (1 Timoteo 1:11) Esi wònye Mawue na agbe mí ta la, ele be míasubɔ eya ɖeɖe ko.
2. Aleke Mawu le?
Amegbetɔ aɖeke mekpɔ Mawu ɣeaɖekeɣi kpɔ o, elabena Gbɔgbɔe wònye, esia fia be enye agbe fomevi aɖe si kɔ boo wu nu gbagbe siwo le anyigba dzi. (Yohanes 1:18; 4:24) Ke hã, ne míelé ŋku ɖe nu siwo Mawu wɔ ŋu la, míakpɔ efe nɔnɔme nyuiwo adze sii. Le kpɔɖeŋu me, atikutsetse kple sefofo vovovoawo na míekpɔ efe lɔlɔ̃ kple nunya dze sii. Ale si gbegbe xexea loloe na míekpɔ efe ŋusẽ dze sii.
Míagate ŋu asrɔ̃ nu geɖe tso Mawu fe nɔnɔmewo ŋu ne míexlẽ Biblia. Le kpɔɖeŋu me, egblɔ nu siwo Mawu lɔ̃na kple nu siwo melɔ̃na o, ale si wòwɔa nu ɖe ame ŋu kple ale si wòwɔa nu le nɔnɔme vovovowo me la na mí.
3. Ðe ŋkɔ le Mawu sia?
Yesu gblɔ be: “Mía Fofo si le dzifowo, wò ŋkɔ ŋuti nakɔ.” (Mateo 6:9) Togbɔ be dzesideŋkɔ geɖewo le Mawu si hã la, ŋkɔ ŋutɔŋutɔ ɖeka koe le esi. Gbegbɔgblɔ ɖe sia ɖe kple ale si woyɔnɛ. Woyɔnɛ le Eʋegbe me be “Yehowa.” Gake ame aɖewo yɔnɛ be “Yahweh.”
Woɖe Mawu fe ŋkɔ ɖa le Biblia geɖewo me hetsɔ dzesideŋkɔ siwo nye Afetɔ alo Mawu ɖo etefe. Gake esime woŋlɔ Biblia la, Mawu fe ŋkɔ dze le eme wòde zi gbɔ zi 7,000 sɔŋ. Yesu na amewo nya Mawu fe ŋkɔ esime wòfia nu wo tso Mawu ŋu.
4. Ðe Yehowa tsɔ ɖe le eme na mía?
Ðe ale si fukpekpewo xɔ afe ɖi la fia be Yehowa nye Mawu si metsɔa ɖeke le eme na mí oa? Ame aɖewo gblɔna be ehea fukpekpewo vaa mía dzi tsɔ doa mí kpɔ, gake menye nyatefee o.
Mawu na tiatiawɔblɔɖe amegbetɔwo tsɔ de bubu wo ŋu. Ðe mɔnukpɔkpɔ si su mía si be míatiae be míasubɔ Mawu la medzɔ dzi na mí oa? (Yosua 24:15) Gake ame aɖewo tiae be yewoawɔ nu vlowo ɖe ame bubuwo ŋu, eya tae fukpekpewo bɔ ɖo. Etena ɖe Yehowa dzi ne ekpɔe wole nu madzɔmadzɔ wɔm ɖe amewo ŋu.
Yehowa nye Mawu si tsɔa ɖe le eme na mí. Edi be míase vivi le agbe me. Etefe madidi o aɖe fukpekpe kple ame siwo henɛ vanae la ɖa. Gake susu nyui aɖe tae wòɖe mɔ fukpekpe li hena ɣeyiɣi aɖe ɖo. Le Nusɔsrɔ̃ 8 lia me la, míasrɔ̃ nu tso nu si tae wòɖe mɔ ɖo la ŋu.
5. Aleke míawɔ ate ɖe Mawu ŋu kplikplikpli?
Yehowa kpe mí be míate ɖe ye ŋu to gbedodoɖa dzi. Etsɔa ɖe le eme na mía dometɔ ɖe sia ɖe. (Psalmo 65:3; 145:18) Etsɔna kena faa. Edea dzesi agbagba siwo míedzena be míawɔ nu si dzea eŋu ne míedo kpo nu ɣeaɖewoɣi gɔ̃ hã. Eya ta togbɔ be míenye ame madeblibowo hã la, míate ŋu anɔ fomedodo kplikplikpli me kple Mawu.
Esi wònye Yehowae na agbe mí ta la, ele be míalɔ̃e wu ame bubu ɖe sia ɖe. (Marko 12:30) Esi nèle agbagba dzem be yeaɖe ale si yelɔ̃ Mawui afia to nu geɖe sɔsrɔ̃ tso eŋu kple wɔwɔ ɖe nu siwo wòdi tso asiwò dzi me la, wò kplii dome ava nɔ kplikplikpli wu.
Srɔ̃ Nu Geɖe Wu
NYA NYUI SI TSO MAWU GBƆ!
Ðe Ŋkɔ Le Mawu Sia?
Bubuŋkɔ geɖe le Mawu si, wo dometɔ aɖewoe nye Ŋusẽkatãtɔ, Wɔla kple Afetɔ. Video sia ɖee fia be Mawu fe ŋkɔ ŋutɔŋutɔ dze le Biblia me zi 7,000 kple edzivɔwo.


text:
JW Library Sign Language
JW Library Sign Language nye Yehowa Ðasefowo fe dɔwɔnu. Àte ŋu awɔ tokunɔgbe me videowo fe kɔpi le jw.org, aɖo wo ɖe ɖoɖo nu alo afo wo.
Kpɔ tokunɔgbe me Biblia kple agbalẽ bubuwo fe videowo. Wɔ wofe kɔpi da ɖe wò asitelefon alo tablɛt dzi ale be nàte ŋu akpɔe ne mèle internet zãm o. Video nyakpɔawo, ale si nàke ɖe wo ŋu kple wo fofo fe mɔnu bɔbɔeawo ado dzidzɔ na wò.
Ale Si Nàke Ðe Wo Ŋu Bɔbɔe
Àkpɔ Xexe Yeye Gɔmeɖeɖe Biblia fe agbalẽ siwo gɔme woɖe le akpa si nye Biblia. Àte ŋu akpɔ mawunyakpukpui ɖekaɖeka siwo womekpɔ ɖe ɖe go le Xexe Yeye Gɔmeɖeɖe Biblia me o gake woɖe wo gɔme le míafe agbalẽ bubuwo me la hã. Àkpɔ agbalẽ kple video bubu siwo woda ɖe jw.org la le akpa si nye Nudzraɖofe.
Ale Si Nàʋu Mawunyakpukpuiwo Kaba
Ne èle agbalẽ aɖe fe video kpɔm, eye nèdi be yeakpɔ mawunyakpukpui aɖe la, ke zi Biblia dzi. Video la atɔ ne èʋu mawunyakpukpuia le ekpɔm. Ne èkpɔ mawunyakpukpuia vɔ la, trɔ yi akpa si nye Nudzraɖofe la ale be video si kpɔm nèle la ŋutɔ nagate fofo.
Ale Si Nàwɔ Videowo Ƒe Kɔpi Bɔbɔe
Video siwo fe kɔpi mèkpɔ wɔ o la fe amadede anɔ flukpee. Zi video si nèdi la dzi ne wòawɔ efe kɔpi na wò tso jw.org. Ne èdi be yeawɔ video siwo katã dze le afi ma fe kɔpi la, zi Wɔ Wo Katã Ƒe Kɔpi dzi. Ne èdi be yeatutu video aɖe le wò mɔ̃a dzi la, zi edzi etefe nadidi vie (zi edzi eye wò asibidɛ nanɔ edzi).
Ale Si Nàwɔ Mɔ Si Li Ŋu Dɔ
Àte ŋu atiae be yeawɔ video siwo lolo (esiwo kɔ̀na wu) alo esiwo melolo o (esiwo mekɔ̀ ale o) fe kɔpi. Ne SD kard le wò mɔ̃a ŋu la, ke àte ŋu atiae be video siwo fe kɔpi nàwɔ la nanɔ mɔ̃a ŋutɔ dzi loo alo woayi ɖe SD kard la dzi.
Videofonu Si Zazã Le Bɔbɔe
Zã mɔnu bɔbɔe siawo nàtsɔ afo videoawo:
Zi asibidɛ eve ɖe edzi: Afo video la alo atɔe.
Li asi edzi yi miame: Ayi dzesidenu si kplɔe ɖo dzi.
Li asi edzi yi ɖusime: Ayi dzesidenu si do ŋgɔ dzi.
Li asi edzi yi dzi: Ana videoa fe dusisi nadzi ɖe edzi. (Mewɔna alea le Android dzi o.)
Li asi edzi yi anyime: Ana videoa fe dusisi dzi naɖe kpɔtɔ. (Mewɔna alea le Android dzi o.)
Zi edzi zi ɖeka ko: Ana videofonua dzi nuwo nadze.
Nu Siwo Gbɔna Kpuie
Àte ŋu ada video siwo nàdi be yeanɔ fofom ɖe afi ɖeka
Video siwo nèfo etefe medidi o kpɔfe anɔ edzi
Woatsɔ tokunɔgbe bubu geɖewo akpee
Awɔ dɔ le Windows 8 dzi
Kpekpeɖeŋu
Ne èdo go kuxi aɖe le JW Library Sign Language zazã me la, taflatsɛ kpe internet dzi kpekpeɖeŋu fe aɖakavi sia ɖo nàɖoe ɖa.


text:
NYƆ! NO. 5 2016
Ðe Yesu Nɔ Anyi Kpɔ Ŋutɔŋutɔa?
Nu kae ŋutinyaŋlɔlawo gblɔ?
Ðe Yesu Nɔ Anyi Kpɔ Ŋutɔŋutɔa?
Nya kae agbalẽnyala siwo li egbea kple esiwo nɔ anyi le blema gblɔ tso nya sia ŋu?
Susuhehe Yi Amerika Dukɔwo Dzi
Dzimaɖitsitsi kple ŋutasẽnuwɔwɔ nye kuxi ʋɛ siwo ame siwo le Amerika dukɔ aɖewo me doa goe la dometɔ aɖewo ko. Ðe Biblia me nunya ate ŋu akpe ɖe mía ŋua?
Fia Nu Viwòwo Tso Gbɔdɔdɔ Ŋu
Ðeviwo megale tsitsim hafi va le nu siwo me gbɔdɔnuwɔnawo le la kpɔm o. Nu si wòle be nànya kple nu si nàwɔ atsɔ akpɔ viwò tae?
Karbɔn Nye Nu Wɔnuku Aɖe
Nu siwo nana míenɔa agbe la dometɔ aɖeke mele vevie de karbɔn nu o. Nu kae wònye, eye nu ka tae wòle vevie nenema gbegbe?
Akpedada
Eɖea vi geɖe ne míeɖea nɔnɔme sia fiana. Aleke wòate ŋu akpe ɖe ŋuwòe, eye aleke nàte ŋu aɖee fiae?
Aristotle
Xexemenunyala gã sia fe susu le nanewo ŋu kpɔ ŋusẽ ɖe Kristodukɔa fe nufiafiawo dzi.
“Nu Yeye Kurae Wònye!”
Video siwo le jw.org nyatakakadifea le vi ɖem na kpovitɔwo, suku fe aɖaŋuɖolawo kple ame bubuwo.
Internet Dzi Nu Bubuwo
Kpɔ Ŋudzedze Ðe Nu Ŋu
Aleke nàte ŋu aɖee afia be yekpɔ ŋudzedze ɖe ame siwo wɔ nu nyuiwo na wò la ŋu?


text:
Ðe Mawu Nye Mawuɖekaetɔ̃ Alo Trinitaa?
Ale si Biblia ɖo eŋui
Sɔlemeha vovovowo gblɔna be Mawu nye Mawuɖekaetɔ̃ alo Trinita Kɔkɔe. Gake de dzesi nya si agbalẽ aɖe (Encyclopædia Britannica) gblɔ: “
Trinita alo eŋuti nufiafia gobii aɖeke medze le Nubabla Yeyea me o . . . Nufiafia sia dze egɔme vivivi eye wònye nya wohe ʋuu hafi va ɖoe anyi le fe alafa geɖewo megbe.”
Le nyatefe me la, Biblia fe afi aɖeke meɖɔ Mawu kpɔ enye Mawuɖekaetɔ̃ fe akpa aɖe o. De dzesi mawunyakpukpui siawo me nyawo:
“Yehowa, mía Mawu la, Yehowa ɖeka koe!”—5 Mose 6:4.
“Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!”—Psalmo 83:19.
“Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.”—Yohanes 17:3, Eʋegbe Biblia.
“Mawu ɖeka koe.”—Galatiatɔwo 3:20.
Nu ka tae sɔlemeha geɖewo fiaa nu be Mawu nye Mawuɖekaetɔ̃ alo Trinita Kɔkɔe?
Srɔ̃ Nu Geɖe Wu
Ameka Tututue Mawu Nye?
Èxɔe se be Mawu tsɔa ɖe le eme na wò ŋutɔŋutɔa? Srɔ̃ nu tso ale si tututu Mawu le kple ale si nàwɔ ate ɖe eŋu la ŋu.


text:
Amegbetɔ fe Ablɔɖevinyenye ŋu Kpeɖoɖodzinya
Amegbetɔ fe Ablɔɖevinyenye ŋu Kpeɖoɖodzinya enye kpeɖoɖodzinyawo si Xexeme Dukɔ Ƒofuawo fe Takpekpegã la ŋlɔ daɖi le 10 Dzome 1948 le Palais de Chaillot, Paris. Ɖoɖo 30 le eme si dzi Xexeme Dukɔ Ƒofuawo da asi ɖo na amegbetɔwo katã le xexeame godoo.
"Wodzi amegbetɔwo katã ablɔɖeviwoe eye wodzena bubu kple gomekpɔkpɔ sɔsɔe. Susu kple dzitsinya le wo dometɔ ɖesiaɖe si eyata wodze be woanɔ anyi le ɖekawɔwɔ blibo me." — Kpeɖodzinya ɖoɖo I
Eŋɔŋlɔ[trɔ asi le eŋu | trɔ asi le etsofe ŋu]
Le nuvɔ̃ɖi siwo Adolf Hitler kple efe asrafowo wɔ le Xexemeʋa evelia me ta la, amewo geɖe va bui be ehiã be woaŋlɔ sewo le amegbetɔwo fe ablɔɖevinyenye ŋuti. Esia na be Xexeme Dukɔ Ƒofuawo fe Nuŋlɔlagã tia John Peters Humphrey si tso Canada be wòakpɔ eŋɔŋlɔ dzi. Amesiwo kpe ɖe eŋu wodome tɔa ɖewo enye Eleanor Roosevelt tso United States, Jacques Maritain kple René Cassin tso France, Charles Malik tso Lebanon, kple P. C. Chang tso China. Xexeme Dukɔ Ƒofuawo fe Takpekpegã si kpe le 10 Dzome 1948 wɔ akametatia le nya sia ŋuti, eye dukɔ 48 lɔ ɖe dzi, 0 gbe, eye 8 mede dzesia ɖeke o.[1]
Emenyawo[trɔ asi le eŋu | trɔ asi le etsofe ŋu]
Woŋlɔe abe dukɔ me sewo ene eye wodze egɔme kple Kpɔkplɔyiɖeme. Wokplɔ esia ɖo kpli ɖoɖo 30 sɔ̃.
Gbewo[trɔ asi le eŋu | trɔ asi le etsofe ŋu]
Woŋlɔ ɖe Guinness Book of Records la me be nyasiawo nye agbalẽ si gɔme woɖe ɖe gbe bubuwo me wòsɔgbɔ wu le xexeame.[2] Xexeme Dukɔ Ƒofuawo ŋutɔ ɖe nya siawo gɔme ɖe gbe 366 me.[3]
Nyasiawo fe tsofe[trɔ asi le eŋu | trɔ asi le etsofe ŋu]
- ↑ Eleanor Roosevelt Address to the United Nations General Assembly 9 Dzome 1948, le Paris, France.
- ↑ United Nations Decade for Human Rights Education (1995-2004)7 Anyɔnyɔ 2000. Xexeme Dukɔ Ƒofuawo fe Takpekpegã.
- ↑ Alphabetical Listing of All Translations (366) OHCHR.
Nuxexlẽwo le tefe bubuwo[trɔ asi le eŋu | trɔ asi le etsofe ŋu]
Kpeɖeŋu nyawo[trɔ asi le eŋu | trɔ asi le etsofe ŋu]
- Metsɔ nya siawo fe akpa gãtɔ tso Eŋlisi Wikipiɖia la dzi le 13 Dasiamime 2007.


text:
Nu Ka Tae Mieyia Aʋa O?
Yehowa Ðasefowo meyia aʋa o ɖe susu siwo gbɔna ta:
Toɖoɖo Mawu. Biblia gblɔ be mawusubɔlawo atsɔ “wofe yiwo atu kodziwoe,” eye “womagasrɔ̃ aʋawɔwɔ hã azɔ o.”
—Yesaya 2:4.
Toɖoɖo Yesu. Yesu gblɔ na apostolo Petro be: “Gbugbɔ wò yi la ɖo etefe, elabena ame siwo katã tsɔa yi la, yi nue woatsi.” (Mateo 26:
52) Yesu gblɔ nya sia tsɔ ɖee fia be ye yomedzelawo makpɔ gome le aʋawɔwɔ me o.
Yesu fe nusrɔ̃lawo wɔna ɖe se si Yesu de be womeganye “xexea fe akpa aɖeke o” la dzi, eya ta womedea akpa aɖeke dzi le dunyahehe me o. (Yohanes 17:
16) Womelɔa gbɔ tsɔ tsia tre ɖe aʋawɔwɔ ŋu o, eye womexea mɔ na ame siwo ɖoe be yewoazu asrafowo la hã be womegage ɖe asrafodɔ me o.
Lɔlɔ̃ na amewo. Yesu de se na efe nusrɔ̃lawo be: “Milɔ̃ mia nɔewo.” (Yohanes 13:
34, 35) Esia ana woanye xexea me katã fe nɔviwo fe habɔbɔ si me tɔ aɖeke mawɔ aʋa kple nɔvia o. —1 Yohanes 3: 10-12.
Kristotɔ gbãtɔwo fe kpɔɖeŋu. Numekugbalẽ aɖe gblɔ be: “Yesu yomedzela gbãtɔwo gbe aʋawɔwɔ kple asrafodɔwɔwɔ, eye wobua nuwɔna mawo be womewɔ ɖeka kple lɔlɔ̃ si fe dzi Yesu de fo kple se si wòde be woalɔ̃ ame fe futɔ la o.” (Encyclopedia of Religion and War) Nenema kee Germanytɔ mawunyaŋununyala Peter Meinhold hã gblɔ be: “Wobua Kristotɔnyenye kple asrafonyenye be wonye nu eve siwo tsi tre ɖe wo nɔewo ŋu kura.”
Akpa si míewɔna le nutoa me
Yehowa Ðasefowo nye ame ɖɔʋu siwo fe nuwɔna dea nutoa me tɔwo dzi eye womenye afɔku aɖeke na dukɔ siwo me wole la o. Míedea bubu dziɖuɖuwo ŋu le ɖekawɔwɔ kple Biblia fe sedede siwo gbɔna:
‘Mibɔbɔ mia ɖokui na ŋusẽtɔ siwo kɔ wu.’
—Romatɔwo 13:1.
“Mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu.”
—Mateo 22:21.
Eya ta míewɔna ɖe se dzi, míexea adzɔ, eye míekpea asi ɖe ɖoɖo siwo dziɖuɖua wɔ be woade amewo dzi la ŋu.
Srɔ̃ Nu Geɖe Wu
GBETAKPƆXƆ
Europa Ʋɔnudrɔ̃fea Tso Afia Be Woate Ŋu Agbe Asrafodɔ Le Dzitsinya Ta
Read about this milestone decision that now sets a precedent for other European countries.


text:
Yehowa Ðasefowo
Enye Yehowa Ðasefowo fe didi be nàdze si yewo nyuie wu. Ðewohĩ wonye wò afelikawo kple dɔwɔhatiwo alo èdoa go wo le gbesiagbedɔwɔna bubuwo me. Ðewohĩ èkpɔa wo le ablɔwo dzi wonɔa wofe magazinewo nam amesiwo va yina. Alo ɖewohĩ èfo nu kpli wo kpuie le wò ʋɔtru nu kpɔ.
Le nyatefe me la, Yehowa Ðasefowo tsɔ ɖe le wò kple wò nyonyo me. Wodi be yewoadze xɔ̃ wò ahagblɔ nya geɖe na wò tso wo ɖokui, wofe dzixɔsewo, wofe habɔbɔa, kple nusi nye wofe susu le amewo kple xexe si me mí katã míele ŋu. Esia tae wota agbalẽ gbadza sia na wò ɖo.
Yehowa Ðasefowo le abe ame bubu ɖesiaɖe ene le go geɖe me. Kuxiwo nɔa woawo hã ŋu—le ganya, ŋutilã me, kple seselelãme gome. Wowɔa vodada ɣeaɖewoɣi, elabena womede blibo o, wometso gbɔgbɔ me, alo nye vovodadamanɔŋutɔwo o. Gake wodzea agbagba be yewoasrɔ̃ nu tso yewofe nutefekpɔkpɔwo me eye wosrɔ̃a Biblia vevie tsɔ wɔa ɖɔɖɔɖo siwo hiã. Woɖe adzɔgbe na Mawu be yewoawɔ efe lɔlɔ̃nu, eye wotsɔa wo ɖokui nana be yewoawɔ adzɔgbeɖeɖe sia dzi. Wodia Mawu fe Nya kple efe gbɔgbɔ kɔkɔe fe mɔfiafia le wofe dɔwɔnawo katã me.
Emenyawo
Woɖe adzɔgbe na Mawu be yewoawɔ efe lɔlɔ̃nu[trɔ asi le eŋu | trɔ asi le etsofe ŋu]
Wobunɛ nu vevii be yewoatu yewofe dzixɔsewo ɖe Biblia dzi ke menye ɖe amegbetɔ fe nususukpɔ alo hakplɔɖoɖo dzrowo ko dzi o. Wosena le wo ɖokui me abe apostolo Paulo ene esime gbɔgbɔ ʋãe wògblɔ be: “Mawu nye nyatefetɔ, ke amesiame aʋatsokalae.” (Romatɔwo 3:4, Eʋegbe Biblia*) Le nufiafia siwo wogblɔ be enye Biblia me nyatefe gome la, Ðasefowo léa nusi Beroiatɔwo wɔ esime apostolo Paulo ɖe gbefã na wo la me ɖe asi sesĩe: “Woxɔ nya la kple dzi faa, eye wole ŋɔŋlɔawo me dzrom gbesiagbe be, nusiawo le eme hã.” (Dɔwɔwɔwo 17:11) Yehowa Ðasefowo xɔe se be ele be woatsɔ Ŋɔŋlɔ siwo tso gbɔgbɔ me la ado mawusubɔsubɔ me nufiafiawo katã kpɔ alea, eɖanye woa ŋutɔwo fe nufiafia loo alo ame bubu tɔ o. Wokpe wò—wole dzi dem fo na wò—be nàwɔ esia le dzeɖoɖo kpli wo me.
Woxɔe se be Biblia nye Mawu fe Nya[trɔ asi le eŋu | trɔ asi le etsofe ŋu]
Míate ŋu akpɔe le esia me be Yehowa Ðasefowo xɔ Biblia dzi se be enye Mawu fe Nya. Wobua efe agbalẽ 66-awo be wotso gbɔgbɔ me eye wo me nudzɔdzɔwo nye blemaŋutinya ŋutɔŋutɔwo. Woyɔa Nubabla Yeye si ame geɖe nya la be Kristotɔwo fe Hela Ŋɔŋlɔawo, eye woyɔa Nubabla Xoxoa be Hebri Ŋɔŋlɔawo. Wozãa evea, Hela kple Hebri Ŋɔŋlɔawo siaa, eye wobua wo me nyaawo ɖe alesi wogblɔ woe nu pɛpɛpɛ negbe tefe siwo nyagbɔgblɔa alo nɔnɔme si me wogblɔe le na wòdze fã be wonye kpɔɖeŋunyagbɔgblɔ alo tsi tre ɖi na nu bubu aɖe ko. Wose egɔme be Biblia me nyagblɔɖi geɖe va eme, bubuwo le eme vam, eye bubuwo agava eme le etsɔme.
Woɖe ŋkɔ[trɔ asi le eŋu | trɔ asi le etsofe ŋu]
Yehowa Ðasefowoa? Ẽ, nenemae woyɔa wo ɖokuii. Enye nɔnɔmefiaŋkɔ si fia be woɖia ɖase le Yehowa, efe Mawunyenye, kple efe tameɖoɖowo ŋu. “Mawu,” “Afetɔ,” kple “Wɔla”—siwo le abe “Dukplɔla,” “Fia,” kple “Aʋafia” ene—nye dzesideŋkɔwo eye woate ŋu azã wo na ame vovovo geɖe. Gake “Yehowa” ya nye ŋkɔ tɔxɛ eye Mawu ŋusẽkatãtɔ kple xexeme Wɔla lae wozãnɛ na. Woɖe esia fia le Psalmo 83:19 be: “Ne woadze sii be, ŋkɔwòe nye YEHOWA, eye wò ɖeɖe koe ɖo kpo ɖe anyigba blibo la dzi!”
Mawu ŋutɔ fe ŋkɔ le blema Hebrigbe me[trɔ asi le eŋu | trɔ asi le etsofe ŋu]
Ŋkɔ Yehowa (alo Yahweh, abe alesi Roma Katoliko fe Jerusalem Bible kple agbalẽnyala aɖewo yɔnɛ ene la) dze zi gbɔ zi 7,000 le Hebri Ŋɔŋlɔawo me. Womedee Biblia akpa gãtɔ me alea o, ke boŋ wotsɔ “Mawu” alo “Afetɔ” ɖo etefe. Gake le Biblia siawo me gɔ̃ hã la, woate ŋu akpɔ afisi wozã Yehowa le le Hebrigbe me kpukpuiawo me elabena ŋɔŋlɔdzesigãwo fe lolotɔwo kple suetɔwoe wotsɔ ŋlɔa nya siwo wotsɔ ɖo ŋkɔa tefee, si nye: MAWU kple AƑETƆ. Egbegbe gɔmeɖeɖe geɖe zã ŋkɔ Yehowa alo Yahweh. Eyata Yesaya 42:8 xlẽ le Eʋegbe Biblia me be, “Nyee nye Yehowa, ŋkɔnyee.”
Ŋkɔa do fome kple ʋɔnudrɔ̃fe nudzɔdzɔ[trɔ asi le eŋu | trɔ asi le etsofe ŋu]
Ŋɔŋlɔawo me nya si me Yehowa Ðasefowo ɖe wofe ŋkɔ tsoe la le Yesaya ta 43 lia. Le afima la, woɖɔ xexeame fe nɔnɔme abe nusi le edzi yim le ʋɔnudrɔ̃fe ene: Wogblɔ na dukɔwo fe mawuwo be woakplɔ wofe ɖasefowo vɛ ne woava ɖo kpe edzi ne wofe nya dzɔ alo be woase ɖasefo siwo le Yehowa fe akpa dzi fe nya ale be woalɔ̃ ɖe nyatefea dzi. Afimae Yehowa gblɔ na efe amewo le be: “Miawoe nye nye ɖasefowo kple nye dɔla, si metia, ne mianyae, miaxɔ dzinye ase, eye miadze sii be, nyee. Womewɔ mawu aɖeke do ŋgɔ nam o, eye ɖeke mado megbe nam o. Nyee nye Yehowa, eye xɔnametɔ aɖeke meli kpe ɖe ŋunye o.”—Yesaya 43:10, 11.
Ðasefowo nɔ Yehowa Mawu si le anyigba dzi fe akpe geɖe hafi wova dzi Yesu. Esi Hebritɔwo ta 11 yɔ xɔsetɔ siawo dometɔ aɖewo fe ŋkɔ vɔ la, Hebritɔwo 12:1 gblɔ be: “Eyata míawo hã, esi ɖaseɖilawo fe alilikpo gã ŋutɔ fo xlã mí la, mina míaɖe nu kpekpe sia nu kpekpe kple nuvɔ̃, si ɖea to ɖe mí la ɖa, eye mina míatsɔ dzidodo anɔ dudimekeke, si woɖo na mí la dzi.” Yesu gblɔ le Pontio Pilato ŋkume be: “Esia ta wodzim ɖo, eye esia ta meva xexeame ɖo, bena maɖi ɖase na nyatefe la.” Woyɔe be “ɖaseɖila nutefewɔla kple nyatefetɔ.” (Yohanes 18:37; Nyaɖeɖefia 3:14) Yesu gblɔ na efe nusrɔ̃lawo be: “Miaxɔ [gbɔgbɔ] kɔkɔe, si le mia dzi va ge la, fe ŋusẽ, eye mianye nye ɖaseɖilawo le Yerusalem kple Yudea katã kple Samaria, eye vaseɖe anyigba fe sefe ke.”—Dɔwɔwɔwo 1:8.
Ðasefo siwo ade 8,340,847 le dukɔ 240 kple edzivɔ me[trɔ asi le eŋu | trɔ asi le etsofe ŋu]
Eyata amesiwo ade 8,340,847 siwo le Yehowa fe Fiaɖufe si le Kristo Yesu si me ŋuti nyanyuia gblɔm le dukɔ siwo ade 240 me la kpɔe be esɔ be yewoayɔ yewo ɖokui be Yehowa Ðasefowo (2016).


text:
Ŋgɔdonya
Ŋɔŋlɔ Kɔkɔeawo nye Mawu fe nya si wòŋlɔ na mí katã. Ele be míasrɔ̃e be míanya Biblia la Ŋlɔla nyuie. (Yohanes 17:3; 2 Timoteo 3:16) Biblia la mee Yehowa Mawu ɖe tame si wòɖo ɖe amegbetɔwo kple wofe afe si nye anyigba la ŋu fia le.—1 Mose 3:15; Nyaɖeɖefia 21:3, 4.
Agbalẽ aɖeke mekpɔ ŋusẽ ɖe amewo fe agbe dzi de enu o. Biblia kpena ɖe mía ŋu míeɖea Mawu fe nɔnɔme siwo nye lɔlɔ̃, nublanuikpɔkpɔ kple dɔmetɔtrɔ fiana. Enaa mɔkpɔkpɔ mí hewɔnɛ be míetea ŋu doa dzi le nɔnɔme sesẽtɔwo kekeake gɔ̃ hã me. Enana míekpɔa xexe sia me nuwɔna siwo mewɔ ɖeka kple Mawu fe lɔlɔ̃nu debliboa o la dzea sii.—Psalmo 119:105; Hebritɔwo 4:12; 1 Yohanes 2:15-17.
Hebrigbe, Aramgbe kple Helagbe mee woŋlɔ Biblia ɖo gbã, eye woɖe Biblia bliboa alo efe akpa aɖewo gɔme ɖe gbegbɔgblɔ siwo ade 2,600 sɔŋ me. Bibliae nye agbalẽ si gɔme woɖe hema wu le ŋutinya me. Aleae míakpɔ mɔ be wòanɔ hã. Biblia me nyagblɔɖi aɖe gblɔ be: “Woaɖe gbefã Fiaɖufe ŋuti nya nyui sia [si nye gbedeasi vevitɔ si le Biblia me] le anyigba blibo la katã dzi be wòanye ɖaseɖiɖi na dukɔwo katã, eye ekema nuwuwu la ava.”—Mateo 24:14.
Esi míenya ale si gbegbe Biblia me nyawo le vevie ta la, míedze agbagba be gɔmeɖeɖe sia me nyawo nasɔ pɛpɛpɛ kple ŋɔŋlɔ gbãtɔawo me nyawo, eye míekpɔ egbɔ be nyaawo me kɔ, eye wo xexlẽ hã le bɔbɔe. Nyati siwo nye “Biblia Gɔme Ðeɖe Ŋuti Mɔfiamewo,” “Nu Siwo Ðe Dzesi Le Biblia Gɔmeɖeɖe Sia Ŋu” kple “Ale Si Biblia Wɔ Va Ka Mía Si” la dze le Megbenyawo me, eye wodzro mɔfiame siwo dzi míezɔ ɖo le gɔmeɖeɖe sia me kple nu siwo ɖe dzesi le gɔmeɖeɖe sia ŋu la dometɔ aɖewo me.
Ame siwo lɔ̃a Yehowa Mawu eye wosubɔnɛ la dina vevie be Mawu fe Nya la fe gɔmeɖeɖe si sɔ pɛpɛpɛ eye egɔmesese le bɔbɔe la nasu yewo si. (1 Timoteo 2:4) Esia tae míetrɔ asi le gɔmeɖeɖe sia, si le Eʋegbe me, ŋu be wòanye míafe taɖodzinu si nye be míaɖe Xexe Yeye Gɔmeɖeɖe Biblia la gɔme ɖe gbegbɔgblɔ geɖe me ale si wòanya wɔe la fe akpa aɖe. Míele gbe dom ɖa hele mɔ kpɔm be Ŋɔŋlɔ Kɔkɔeawo fe gɔmeɖeɖe sia naɖe vi na wò, nuxlẽla lɔlɔ̃a, esi nèle agbagba dzem be ‘yeadi Mawu eye yeake ɖe eŋu vavã.’—Dɔwɔwɔwo 17:27.
Xexe Yeye Biblia Gɔmeɖeɖe Kɔmiti
August 2014


text:
SƆHƐWO BIANA BE
Nu Kae Mawɔ Ne Meda Dzinyelawo Ƒe Sedede Aɖe Dzi?
Nu siwo nàwɔ be nyaa magagblẽ ɖe edzi o la dometɔ aɖewoe nye esiwo gbɔna:
To nyatefe. Ne mèto nyatefe o la, awɔe be dziwòlawo magaka ɖe dziwò o. Eya ta to nyatefe eye nàgblɔ ale si tututu nua dzɔe.
Mègaʋli ɖokuiwò ta alo agblɔ nya aɖe wòafia be menye nu gã aɖekee dzɔ o.
Ðo ŋku edzi ɣesiaɣi be “
nyaŋuɖoɖo fafɛ tsia dziku nu.”—Lododowo 15:1.
Ðe kuku. Asɔ be nàɖe kuku ɖe nuxaxa kple nuteɖeamedzi si nèhe va wo dzi alo nu si nèwɔ wògazu dɔ bubu na wo be woawɔ ta, eye esia wɔwɔ ate ŋu ana be woakpɔ tohehea me na wò. Ke hã, mele be wò vevesese ɖe nu si nèwɔ ta nanye alakpanu o.
Ne wohe to na wò la, lɔ̃ faa. Ne èwɔ nane eye wohe to na wò eye nèlɔ̃ xɔe faa la, aɖee fia be èle tsitsim le nuwɔna me. Nu vevitɔ si hiã koe nye be nàtrɔ asi le wò nuwɔnawo ŋu be dziwòlawo nagaka ɖe dziwò ake.—Lododowo 20:11.
Ðo ŋku edzi be dziwòlawo kpɔ mɔ ade se na wò. Eya tae Biblia fo nu tso “
fofowò fe sedede” kple “
dawò fe nufiame” ŋu ɖo.—Lododowo 6:20.
Ne dziwòlawo na ablɔɖe wò le nanewo ŋuti la
Dze agbagba woakpɔe le wò nuwɔnawo me be èwɔna ɖe yewofe sededewo dzi.
Dze agbagba toɖoɖo nafo ke ɖe to ɖe mewò, esia fia be nànye ame si lɔ̃a toɖoɖo vevie tso dzi me ke eye nàɖo to hã vavã.


text:
Ako
Akowo (IPA:/ 'ɑːkəʊˌwəʊ /) nye xe fomevi ɖeka si wole hame abe 350 sɔŋ. Womana xe siawo ɖe akpa gã eve me. Woyɔna wo le Eŋglisigbe me be cockatoo kpakple parrot. Akowo bɔ ɖe xexeame dukɔ siwo me dzoxɔxɔ sɔgbɔ le la me.
Emenyawo
Nuɖuɖu[trɔ asi le eŋu | trɔ asi le etsofe ŋu]
Akowo ɖua nukuwo, sefofowo kple nutsetsewo. Wofe nuɖuɖu vevetɔ enye nukuwo. Wo dometɔa ɖewo dea ade hã. Le kpɔɖeŋu me, ako aɖewo fɔna abɔbɔ.
Nunyanya[trɔ asi le eŋu | trɔ asi le etsofe ŋu]
Xe siawo srɔ̃a amegbetɔwo fe nufofo alebe ne egblɔ nya aɖe le wogbɔ la, woagbugbɔe agblɔ nya ma na wò ha͂. Nusrɔ̃la aɖewo fia be ako aɖewo sena egbegbɔgblɔ aɖewo gɔme. Ako eve siwo ŋkɔwo enye Alex kpaple N'kisi la, wonye ako tɔxewo. Alex srɔ̃ nuwo fe ŋkɔwo eye eteaŋu xlẽa nuwo fe gbɔsɔsɔ eye wòfoa nu le nuwo ŋuti. N'kisi hã srɔ̃ nyawo abe akpe ɖeka sɔŋ, eye wòteaŋu zãa nya siawo pɛpɛpɛ hã.[1]
Akowo kple amegbetɔwo[trɔ asi le eŋu | trɔ asi le etsofe ŋu]
Wo fe gbɔsɔsɔ[trɔ asi le eŋu | trɔ asi le etsofe ŋu]
Akowo le vɔvɔm le xexeame. Wo xɔe se bena amewo le wo dzram zã akpa. Evelia la, xɔ tutu kpakple amewo fe agbenɔnɔ na wo fe atɔwo wɔfewo le vɔvɔm. Le esiawo ta la, dukɔ aɖewo wɔ se fifia bena amewo megakpɔ mɔ ale akowo le gbe me adzra o.
Afemelãwo[trɔ asi le eŋu | trɔ asi le etsofe ŋu]
Tso blema ŋɔli ke la, amewo nyi akowo abe afemelãwo ene. Togbɔ be wodzi menya kpɔna o hã, wo fe nufofo kpakple tugbedzedze na be amewo lɔ̃a wonyinyi ɖaa. Ako aɖewo nɔa agbe gbɔ fe blaenyi sɔŋ dzi. Eɖewo hã nɔa agbe fe ʋe aɖewo ko. Le fe 1992 me la, "USA Today" gbalẽa ŋlɔ be akowo siwo nyim wo le le Amerika fe xexleme ɖo 11 miliɔn. [2].
Akowo dzadzra[trɔ asi le eŋu | trɔ asi le etsofe ŋu]
Ako dzadzra nye ta ɖu na dukɔwo geɖe elabena ako lelawo mewɔna se dzi zi geɖe o. Esia tso wofe asixɔxɔ gbɔ. Amea aɖewo awɔ nusianu be yewoa le ako adzra awɔ kɔba vie. Wo mega buna akoa wo fe nyɔna ŋu o. Dukɔwo wɔ se siwo xe mɔ na akowo lele yakatsɔe le tefewo zã, gake sedzidalawo ga sɔgbɔ ko.
Nuŋɔŋlɔwo tso tefe bubuwo[trɔ asi le eŋu | trɔ asi le etsofe ŋu]
- Metsɔ nya siawo fe akpa gã tɔ tso Eŋglisi Wikipedia me.


text:
sɔhɛwo
SƆHƐWO BIANA BE
Nu Kae Wòle Be Manya Tso Ahamuame Ŋu?
Xlẽ nu tso ale si nàwɔ afo asa na semedzedze, bubukoklo le ame ɖokui ŋu, gbɔdɔnuwɔwɔ ɖe ame ŋu, numame kple ku ŋu.
NU KA TUTUTUE NYE BIBLIA ƑE NUFIAFIA? (NUSRƆ̃GBALẼVI)
Ale Si Nàna Dzidzɔ Nanɔ Wò Ƒomea Me (Akpa 1)
Nu kae nana dzidzɔ nɔa srɔ̃ɖeɖe me? Zã nusrɔ̃gbalẽvi sia nàtsɔ adzro wò dzixɔsewo me, eye nàdzro Biblia fe nufiafiawo me ahasrɔ̃ ale si nàɖe wò dzixɔsewo me na amewo.
NUTATA ƑE VIDEOWO
Lɔlɔ̃ Vavãe Loo Alo Lɔlɔ̃ Gbãŋkue?
NYA SIWO HAWÒTIWO GBLƆ


text:
NU SI AKPE ÐE ƑOMEWO ŊU | SRƆ̃TƆWO
Ale Si Nàde Bubu Srɔ̃wò Ŋu
KUXIA
Srɔ̃ŋutsua be: “Esi míeɖe mía nɔewo la, nye kple nye afenɔ fe nu mesɔ le ale si míade bubu mía nɔewo ŋu me o. Menye ɖe wòfia be míafe susuawo dometɔ aɖe gblẽ o, ɖeko woto vovo. Mebunɛ zi geɖe be ele be srɔ̃nye nade bubu geɖe ŋunye to ale si wòfoa nu nam me.”
Srɔ̃nyɔnua be: “Afi si wonyim le la, wofoa nu sesĩe, ɖoa mo ɖe nyawo dzi eye woxɔa nya le ame nu. Míebua nuwɔna siawo be wonye amemabumabu o. Gake nɔnɔmea to vovo kura le nuto si me wonyi srɔ̃nye le me.”
Bubudede ame nɔewo ŋu le srɔ̃ɖeɖe me menye nu si adzro ame hafi wòawɔe o ke boŋ enye nu si wòle be woawɔ. Aleke nàte ŋu aɖee afia be yedea bubu ye srɔ̃ ŋu?
NU SI WÒLE BE NÀNYA
Ŋutsuwo dina vevie be woade bubu yewo ŋu. Biblia ɖo aɖaŋu na srɔ̃ŋutsuwo be: “Srɔ̃ŋutsu ɖe sia ɖe nalɔ̃ srɔ̃a abe ale si wòlɔ̃a eɖokui ene.” Gake egblɔ kpee be: “Srɔ̃nyɔnu hã nade bubu deto srɔ̃a ŋu.” (Efesotɔwo 5:33) Togbɔ be ele be srɔ̃nyɔnuwo kple srɔ̃ŋutsuwo nase le wo ɖokuiwo me be wolɔ̃ yewo eye wodea bubu yewo ŋu hã la, le srɔ̃ŋutsuwo gome la ne wode bubu wo ŋu la, enana wofe dzi dzea eme. Srɔ̃ŋutsu aɖe si ŋkɔe nye Carlos * gblɔ be: “Ŋutsuwo dina be woaka ɖe yewo dzi be yewoate ŋu akpɔ nya sesẽwo kple kuxiwo gbɔ, eye be yewoate ŋu alé be na yewofe fomea.” Ne srɔ̃nyɔnu dea bubu srɔ̃a ŋu ɖe ŋutete siawo ta la, eɖea vi na eya ŋutɔ kple srɔ̃a siaa. Srɔ̃nyɔnu aɖe si ŋkɔe nye Corrine gblɔ be: “Ne mede bubu srɔ̃nye ŋu la egaɖea lɔlɔ̃ geɖe wu fiam.”
Ele be woade bubu srɔ̃nyɔnuwo hã ŋu. Susu le nya sia me elabena srɔ̃ŋutsu mate ŋu alɔ̃ srɔ̃a ne medea bubu eŋu o. Daniel gblɔ be: “Ele be made bubu srɔ̃nye fe susuwo kple ale si wòbua nuwo ŋui la ŋu. Ele hã be made bubu efe seselelãmewo ŋu. Ne nyemese ale si wòle sesem le eɖokui me tso nane ŋu gɔme o la, mefia be maŋe aɖaba afu esia dzi o.”
Ame sia ame kple ale si wòbua amebubui. Menye ale si nèsusu be yedea bubu ye srɔ̃ ŋue nye nyaa o, ke boŋ ɖe srɔ̃wò kpɔnɛ be èdea bubu ye ŋua? Nu siae srɔ̃nyɔnu si fe nya míegblɔ le gɔmedzedzea me le tanya si nye “Kuxia” te la va srɔ̃. Egblɔ be:“Ne nyemede dzesii be nu si mewɔ nye amemabumabu o, gake srɔ̃nye ya kpɔe be enye amemabumabu la, ke nyee wòle be mawɔ tɔtrɔ.”
NU SI NÀTE ŊU AWƆ
Ŋlɔ nu etɔ̃ siwo dzɔa dzi na wò le srɔ̃wò ŋu la ɖi. Nu nyui siwo nèva de dzesii la ate ŋu ava nye nu si dzi nànɔ te ɖo ade bubu srɔ̃wòa ŋu.
Zã nu siwo gbɔna nàtsɔ alé ŋku ɖe wò nuwɔnawo (ke menye srɔ̃wò tɔwo o) ŋu le kwasiɖa ɖeka me.
Wò nyawo. Numekuku aɖe si wowɔ le srɔ̃tɔwo ŋu ɖee fia be “ne srɔ̃tɔ siwo fe srɔ̃ɖeɖe me dzidzɔ le eye wokpɔ dzidzedze la le kuxi aɖe me dzrom zi geɖe la, wogblɔa nya atɔ̃ siwo nye nu nyuiwo tso kuxia ŋu. To vovo na esia la, srɔ̃tɔ siwo di be yewoagbe yewo nɔewo ya megblɔa nu nyui afã gɔ̃ hã le kuxi si me dzrom wole la ŋu o.” *—Biblia fe mɔfiame: Lododowo 12:18.
Bia ɖokuiwò be: ‘Ðe mefoa nu na srɔ̃nye bubutɔea? Ðe nye nyatofoetoto sɔ gbɔ wu ale si mekafua srɔ̃nyea? Aleke nye gbe fe sesẽme nɔna ne mede dzesi nane si ŋu wòhiã be mafo nu tso alo aɖɔ srɔ̃nye ɖo?’ Ðe srɔ̃wò alɔ̃ ɖe ale si nàɖo nya siawo ŋu la dzia?—Biblia fe mɔfiame: Kolosetɔwo 3:13.
Te esia kpɔ: Ðoe wò taɖodzinu nàkafu srɔ̃wò zi ɖeka ya teti gbe sia gbe. Aɖaŋuɖoɖo: De ŋugble le nɔnɔme nyui siwo nède dzesii le srɔ̃wò ŋu va yi la ŋu. Na wòanye numame na wò be nànɔ nɔnɔme nyui siwo doa dzidzɔ na wò le srɔ̃wò ŋu la gblɔm nɛ edziedzi.—Biblia fe mɔfiame: 1 Korintotɔwo 8:1.
Wò nuwɔnawo. Srɔ̃nyɔnu si ŋkɔe nye Alicia gblɔ be: “Afemedɔwo xɔa ɣeyiɣi geɖe le asinye, eya ta ne srɔ̃nye de asixɔxɔ nye agbagbadzedzewo ŋu eye wòda efe nuwo ɖe wo nɔfe, klɔ agba siwo me wòɖu nu le la, enana nye dzi dzea eme, mekpɔnɛ be nye agbagbadzedzewo menye dzodzro o eye mele vevie nɛ.”
Bia ɖokuiwò be: ‘Ðe ale si mewɔa nu ɖe srɔ̃nye ŋu ɖenɛ fiana be medea bubu eŋua? Ðe mekpɔa vovo ɖe srɔ̃nye ŋu heléa to ɖe efe nyawo ŋua?’ Ðe srɔ̃wò alɔ̃ ɖe ale si nàɖo nya siawo ŋu la dzia?
Te esia kpɔ: Ŋlɔ nu etɔ̃ siwo me nàdi be woade bubu ŋuwò le la ɖi. Na srɔ̃wò hã nawɔe. Mitsɔ miafe nuŋlɔɖiwo na mia nɔewo ne miakpɔ nu si wòle be mia dometɔ ɖe sia ɖe nawɔ atsɔ ade bubu nɔvia ŋu. Wò susu nanɔ nu si wòle be nàwɔ atsɔ ade bubu srɔ̃wòa ŋu la ŋu. Ne èdze egɔme la, ekema srɔ̃wò hã asrɔ̃ wò kpɔɖeŋua.
Srɔ̃ Nu Geɖe Wu
Mina Mawu Nafia Mɔ Mi Ne Dzidzɔ Nanɔ Miafe Srɔ̃ɖeɖea Me
Nyabiase bɔbɔe eve siawo ate ŋu akpe ɖe mia ŋu miafe srɔ̃ɖeɖea nakpɔ dzidzedze wu.


text:
SƆHƐWO BIANA BE
Aleke mawɔ adzudzɔ nye dɔdeasiwo wɔwɔ hehe ɖe megbe?
Ðe wòsesẽna na wò be nàwu wò afemedɔwo kple sukudɔdeasiwo nua? Ke ahiã be nàdzudzɔ wò dɔdeasiwo wɔwɔ hehe ɖe megbe! Nyati sia akpe ɖe ŋuwò nàtso ɖe wò dɔdeasiwo ŋu kaba
Eye wɔ dodokpɔ si le nyati sia fe nuwuwu.
Biblia fo nu tso nu si nuwo wɔwɔ hehe ɖe megbe gblẽna le ame ŋu la ŋu. Egblɔ be: “
Ame si le to lém ɖe ya ŋu la, mafã nuku o, eye ame si le ŋku lém ɖe alilikpo ŋu la, maŋe nu o.”—Nyagblɔla 11:4.
Kpɔ nu siwo ate ŋu ana nànɔ megbelele hem kple ale si nàwɔ aɖu kuxi sia dzi la ɖa.
Ne edze abe ɖe dɔa sesẽ na wò akpa ene.
Nyatefee, dɔ aɖewo dzena nu sesẽ ale gbegbe be ele bɔbɔe be míahe wo wɔwɔ ɖe megbe. Aɖaŋuɖoɖo nyui ʋɛ aɖewoe nye esi.
Ma dɔa ɖe akpa suesuewo me. Nyɔnuvi si ŋkɔe nye Melissa gblɔ be: “
Ne mekpɔe be dɔ tsi dzinye gɔ̃ hã la, medzea agbagba be mawɔ wo vivivi.”
Dze egɔme enumake. “
Ne dɔ aɖe kpɔ ŋkuwòme koa, dze egɔme enumake, ɖewohĩ nu gbãtɔ si ko nàte ŋu awɔ gbɔe nye be nàŋlɔe kpe ɖe dɔ siwo nèɖo be yeawɔ ŋu alo aŋlɔ nanewo tso eŋu da ɖi be màgaŋlɔe be o.”
—Vera.
Bia kpekpeɖeŋu. Dziwòlawo kple wò nufialawo anya to kuxi mawo ke me kpɔ. Ðe manyo be nàsrɔ̃ nu tso wo gbɔ oa? Woate ŋu akpe ɖe ŋuwò nàwɔ ɖoɖo nyuie.
Aɖaŋuɖoɖo “
Wɔ ɖoɖo. Enye nyatefe be esia abia be nàwɔ ɖoɖo ɖe nuwo ŋu eye nàɖoe kplikpaa awɔ ɖe ɖoɖoa dzi ya, gake eɖea vi, ana nàwu nu sia nu nu ɖe game dzi.”
Ne dɔa wɔwɔ medzɔa dzi na wò o.
Tsɔe be zi geɖe la, nu siwo wòhiãna be nàwɔ la dometɔ aɖewo medoa dzidzɔ na wò o. Ekema nu kae nàte ŋu awɔ? Te esiawo kpɔ.
Dze agbagba nàkpɔ susu aɖe si tae wòahiã be nàwɔe kaba. Le kpɔɖeŋu me, kpɔ ale si dzi adzɔ wò ne èwu enu la le susu me. Nyɔnuvi si ŋkɔe nye Amy gblɔ be: “
Ale si mesena le ɖokuinye me ne mewu dɔ aɖe nu, alo mewu enu hafi efe game de si wɔe be mete ŋu ɖi ɖe eme la dzɔa dzi nam.”
Wò ŋku nenɔ nu siwo wògblẽna dzi. Ne èhe dɔ si wòle be nàwɔ ɖe megbe la, ekema èle dzimaɖitsitsi dom ɖe dzimaɖitsitsi dzi na ɖokuiwò eye èle dzidzedze si nàkpɔ le dɔa wɔwɔ me la dzi ɖem kpɔtɔ. Biblia gblɔ be: “
Nu sia nu si fãm ame le la, nu sia kee wòaŋe.”
—Galatiatɔwo 6:7.
Ðe ɣeyiɣi si wòle be nàwu dɔa nu la dzi kpɔtɔ le susu me. Nyɔnuvi si ŋkɔe nye Alicia gblɔ be: “
Edea ame dzi ne ame susui be ele be yeawu dɔ aɖe nu ŋkeke ɖeka alo eve do ŋgɔ na ŋkeke si tututu dzi wòle be dɔa nawu nu. Esia wɔnɛ be megbugbɔa ŋku léna ɖe nu siwo mewɔ la ŋu nyuie, eye wònana hã be ŋkeke ɖeka alo eve tsia anyi nam.”
Aɖaŋuɖoɖo “
Nya la katã kpo ɖe míafe susua gbɔ. Gblɔ na ɖokuiwò be yeawu yefe dɔa nu ɖe game dzi eye naneke matutui o. Ne megblɔ nya sia na ɖokuinye la, mewua dɔa nu ɖe game dzi godoo.”
Ne dɔ geɖe le dziwò xoxo.
Ŋutsuvi si ŋkɔe nye Nathan gblɔ be: “
Zi geɖe la, amewo gblɔna be nyemetsona ɖe dɔ ŋu bla o. Gake menye nyatefee! Womenya ale si gbegbe dɔ do agbogbo ɖe dzinye o tae!” Ne èsena le ɖokuiwò me abe Nathan ene la, ke wɔ ɖe aɖaŋuɖoɖo siwo gbɔna dzi.
Wɔ dɔ bɔbɔewo gbã. Nyɔnuvi si ŋkɔe nye Amber gblɔ be, “
ame aɖe gblɔ nam kpɔ be ne dɔ aɖe wɔwɔ axɔ miniti atɔ̃ pɛ ko la, ele be mawɔe enumake. Dɔ siawo dometɔ aɖewoe nye nukpɔkplɔ, awusiasia, agbakɔklɔ kple kafofo na ame aɖe.”
Wɔ nu siwo hiã vevie la gbã. Biblia ɖo aɖaŋu na mí be míakpɔ “
nu siwo le vevie wu la adze sii.” (Filipitɔwo 1:10) Aleke nàte ŋu awɔ ɖe aɖaŋuɖoɖo ma dzi le wò gbe sia gbe gbenɔnɔ me? Nyɔnuvi si ŋkɔe nye Anna gblɔ be, “
Meŋlɔa dɔ siwo katã wòhiã be mawɔ kple ɣeyiɣi si wòle be mawu wo nu la ɖi. Gake vevietɔ wu la, meŋlɔa ɣeyiɣi si medi be mawɔ dɔawo dometɔ ɖe sia ɖe kple ɣeyiɣi si mawu enu la ɖi.”
Ðe esia ana nàxaxa? Gabu eŋu kpɔ! Nya lae nye be ne èwɔ ɖoɖo ɖe dɔa ŋu la, àkpɔ ŋusẽ ɖe ale si nàzã wò ɣeyiɣia dzi, màɖe mɔ ɣeyiɣia nakpɔ ŋusẽ ɖe dziwò o. Eye esia ɖea dzimaɖitsitsi dzi kpɔtɔna. Nyɔnuvi si ŋkɔe nye Kelly gblɔ be: “
Ne mewɔ ɖoɖo ɖe nye dɔwo ŋu la, enana be nye dzi dzea eme eye menyana ale si mawɔ nye dɔwoe.”
Ƒo asa na susuhenuwo. Nyɔnuvi si ŋkɔe nye Jennifer gblɔ be: “
Menana mía femetɔwo katã nyaa ɣeyiɣi si madze dɔ aɖe gɔme. Meɖea kuku na wo be nenye be wòdi be mawɔ nane na yewo la, wonegblɔe nam do ŋgɔ hafi madze nye dɔa gɔme. Metsia nye telefon kple e-mail fe toklãnamɔ̃wo.”
Aɖaŋuɖoɖo “
Ne dɔ aɖe le ŋutiwò eye mèwɔe o kpaa mèvo o. Enyo be nàwɔe lali wu be nànɔ anyi anɔ tame bum tso eŋu. Ne èwɔe lalia, ekema àte ŋu aɖi ɖe eme le ŋkekea fe ɣeyiɣi si susɔ la me.”


text:
NU VEVI SIWO NANA ƑOMEWO KPƆA DZIDZƆ
Mɔfiamewo Na Ƒome Siwo Me Atikɔmeviwo Le
MARGARET, * SI LE AUSTRALIA, SI SI ATIKƆMEVIWO LE: ‘Ðeviawo dada gblɔ na wo be woagawɔ nya siwo magblɔ na wo la fe ɖeke dzi o, ne megblɔ na wo be, “Miɖo ŋku edzi miaklɔ nu me” teti gɔ̃ hã.’ Margaret kpɔe be nuwɔna ma gblẽ nu le yefe srɔ̃ɖeɖea ŋu.
Ƒome siwo me atikɔmeviwo le la doa go kuxi sesẽ siwo meɖea fu na fome bubuwo o le nuwɔwɔ kple ame siwo mele fomea me o me. * Zi geɖe la, ehiãna be dzila siwo si atikɔmeviwo le la nado ka kple dzila kemɛa le ɖeviawo sasrã kpɔ, hehenana wo kple wo dzi kpɔkpɔ me. Ate ŋu asesẽ na xɔlɔ̃wo kple fometɔwo hã be woadze ŋku ɖe fometɔ yeyeawo ŋu. Kpɔ ale si Biblia fe aɖaŋuɖoɖowo ate ŋu akpe ɖe wò fomea ŋu miakpɔ kuxi siawo gbɔe ɖa.
KUXI GBÃTƆ: NUWƆWƆ KPLE ÐEVIA DZILA KEMƐA
Judith si le Namibia, si si atikɔmeviwo le la gblɔ be: “Ðeviawo dada gblɔ na wo gbe ɖeka be wo fofo srɔ̃ yeyea ko menye, eye vi siwo míadzi la menye wo nɔviwo o. Efe nyawo te ɖe dzinye ŋutɔ, elabena melɔ̃ viawo abe nye ŋutɔ vinyewoe wonye ene.”
Ƒome ŋuti nunyalawo lɔ̃ ɖe edzi be ɖeviawo fe kadodo kple wo dzila kemɛa ate ŋu ahe kuxi sesẽwo vɛ ahade mama fomea me. Zi geɖe la, ɖeviawo dada kpakple wo fofo srɔ̃ dome koŋue kuxia nɔna. Nu kae ate ŋu akpe ɖe wo ŋu?
Kuxia gbɔkpɔnu: Ðo seɖofe siwo sɔ. Ne èdze agbagba be yeaxe mɔ na dzila kemɛa be wòagado ka aɖeke kple ɖeviawo o la, ate ŋu ate ɖe wo dzi. * Wɔfe vevi aɖe le ɖeviawo dzilawo, ame ‘siwo dzi wo’ la si woawɔ le ɖeviawo fe agbe me. (Lododowo 23:22, 25) Ke hã ne èɖea mɔ na dzila kemɛa wòdea nu wò fomea fe nyawo me fũu akpa la, esia ate ŋu aɖe fu na srɔ̃wò yeyea alo aku dzi nɛ gɔ̃ hã. Dze agbagba nàda asɔ, ɖo seɖofe siwo sɔ be nàkpɔ wò srɔ̃ɖeɖea ta, ke hã nàyi edzi awɔ nu aduadu kple dzila kemɛa le afi siwo wòanya wɔ le.
MƆFIAME NA DZILAWO
Ne èle nu fom kple srɔ̃wò tsãtɔa la, na dzeɖoɖoa naku ɖe mia viwo koŋ ŋu eye migafo nu tso nya bubuwo ŋu fũu o. Le kpɔɖeŋu me, àte ŋu abiae ŋuɖɔɖotɔe be ɖe wòanya wɔ be wòaɖo ɣeyiɣi ɖi ɖe kafofo ŋu le ŋkekea me hã. Zi geɖe la, esia dea ame dzi wu be woafo ka ɣesiaɣi ko alo esime zã tsi.
Ne menye gbɔwòe ɖeviawo le o la, ɖewohĩ àte ŋu ato kafofo, lɛtaŋɔŋlɔ, nyatakakaɖoɖoɖa to asitelefon dzi, alo e-mail dzi anɔ kadodo me kpli wo. (5 Mose 6:6, 7) Ame aɖewo wɔa videokadodowo ŋu dɔ gɔ̃ hã. Àte ŋu ato mɔ siawo dzi anya viwòwo fe hiahiãwo kple kuxiwo ahana kpekpeɖeŋu wo wu ale si nèsusui gɔ̃ hã.
MƆFIAME NA ÐEVIAWO FOFO SRƆ̃
Na wòadze kɔtɛ be mèle agbagba dzem be yeaxɔ ɖe ɖeviawo dada tefe o atsɔ aɖee afia be ‘yese veve ɖe enu.’ (1 Petro 3:8) Ne gbɔwòe ɖeviawo le la, nɔ nu fom tso wo ŋu na wo dada edziedzi, vevietɔ nu nyui siwo wowɔna. (Lododowo 16:24) Bia aɖaŋuɖoɖo tso egbɔ, eye nàda akpe nɛ ne eɖo aɖaŋu aɖe na wò.
Mèganɔ lɔlɔ̃ ɖem fia ɖeviawo fũu le wo dada ŋkume o. Beverly, si le United States, si si atikɔmeviwo le la gblɔ be: “Ðeviawo di be yewoanɔ yɔyem be Dada. Míelɔ̃ ɖe edzi be woayɔm nenema ne míele afe me, gake womayɔm be Dada ne wole wo dada, Jane, alo efe fometɔwo gbɔ o. Mía kple Jane dome va le nyuie le afɔɖeɖe sia megbe. Mía kplii siaa míekpe ɖe ɖeviawo ŋu le wofe sukufefewo kple tsaɖiɖi fe ɖoɖo siwo sukua wɔ na wo la gɔ̃ hã me.”
MƆFIAME SIWO ANA ÐEVIAWO DZILAWO KPLE WO FOFO ALO WO DADA SRƆ̃ DOME NANƆ NYUIE
Mègagblɔ nya aɖe si mesɔ o la le ɖeviawo dzila alo wo fofo alo wo dada srɔ̃ yeyea ŋu wòage ɖe ɖeviawo fe to me gbeɖe o. Ele bɔbɔe be woagblɔ ame kemɛa ŋu nya gbegblẽ, gake esia tena ɖe ɖeviwo dzi ŋutɔ. Eye màte ŋu anya ɣeyiɣi si me woyina wò nyaa gblɔ ge na ame kemɛa alo ale si woyina egblɔ gee o. (Nyagblɔla 10:20) Ne ɖevia gblɔ be dzila kemɛa, alo ye fofo alo ye dada srɔ̃ yeyea gblẽ ŋuwò la, na wò susu nanɔ ɖevia fe seselelãme koŋ ŋu. Ðewohĩ àte ŋu agblɔ be: “Ete ɖe dzinye be egblɔ nya ma nèse. Ðe dawò do dziku ɖe ŋunye tae, eye ɣeaɖewoɣi ne amewo do dziku la, wogblɔa nya siwo mesɔ o.”
Midze agbagba miana sededewo kple hehenana nato mɔ ɖeka le afe evea siaa me. Ne esia manya wɔ o la, midze agbagba miaɖe nu me na ɖeviawo, gake migada ame kemɛa ɖe anyi o. Bu kpɔɖeŋu sia ŋu kpɔ:
Ðeviawo fofo srɔ̃: Kɔku, meɖe kuku tsɔ papahũa yi ɖasia.
Kɔku: Le Dada fe me la, míedanɛ ɖe anyigba eye eya ŋutɔ sianɛ.
Ðeviawo fofo srɔ̃ (dzikutɔe): Kuviawɔwɔe nye ema fiam wòle wò.
Ðe ŋuɖoɖo si gbɔna masɔ wu oa?
Ðeviawo fofo srɔ̃ (tufafatɔe): Oo, nenema? Le afi sia ya, míawo ŋutɔwoe siaa wo.
Dze agbagba be nàgawɔ ɖoɖo na viwòawo ɖe nu bubu aɖe wɔwɔ ŋu le ɣeyiɣi si me woayi aɖasrã dzila kemɛa kpɔ la dzi o. (Mateo 7:12) Ne màte ŋu awɔ asitɔtrɔ le ɖoɖowɔɖia ŋu o la, ke bia mɔ le dzila kemɛa gbɔ hafi nàgblɔ ɖoɖoa ŋu nya na ɖeviawo.
TE MƆNU SIA KPƆ: Wɔ ɖe mɔfiame siawo dzi ne ègado go srɔ̃wò srɔ̃ tsãtɔa alo ame si srɔ̃wò tsãtɔa ɖe fifia:
Kpɔ efe ŋkume eye nàko alɔgbɔnu. Ƒo asa na hũɖeɖe, moyɔyɔ, alo ŋkutetre.
Yɔ eŋkɔ nàdo gbe nɛ. Le kpɔɖeŋu me, àte ŋu agblɔ be, “Ami, ŋdi na wò.”
Ne hadomee miele la, ɖo dze kple eya hã.
KUXI EVELIA: NUWƆWƆ KPLE VI TSITSIWO
Agbalẽ si nye Step Wars gblɔ be nyɔnu aɖe fa konyi be ye srɔ̃ dea via tsitsiwo dzi eye medina be yealɔ̃ ɖe edzi be womewɔa nu ɖe ye ŋu nyuie o. Egblɔ be: “Esia kua dzi nam ŋutɔ.” Aleke nàwɔ be mia kple viwò tsitsiwo dome fomedodo nagagblẽ nu le wò srɔ̃ɖeɖea ŋu o?
Kuxia gbɔkpɔnu: Se veve ɖe ame nu. Biblia gblɔ be: “Ame aɖeke neganɔ ye ŋutɔ fe nyonyo [ko] dim o, ke ame bubu tɔ boŋ.” (1 Korintotɔwo 10:24) Dze agbagba nàse ame kemɛa fe seselelãmewo gɔme eye nàse veve ɖe enu. Atikɔmevi tsitsiwo ate ŋu anɔ vɔvɔ̃m be yewo dzilaa magava lɔ̃ yewofe nya o. Alo woate ŋu ase le wo ɖokuiwo me be ne yewokɔ mo ɖe yewo dzila srɔ̃ la, anye nutefemawɔmawɔ na fome tsãtɔa. Azɔ hã dzilawo ate ŋu ase le wo ɖokuiwo me be nyahehe ɖe ɖeviawo ŋu anya wo ɖa le yewo ŋu.
Mègadze agbagba be yeafoe ɖe ɖeviawo nu be woalɔ̃ yefe nya o, ke boŋ ɖe mɔ esia nava le eɖokui si. Zi geɖe la, masɔ be nàfoe ɖe ame aɖe nu be wòalɔ̃ yefe nya kokoko o. (Hawo fe Ha 8:4) Eya ta dze agbagba nàda asɔ, eye mègakpɔ mɔ na nu geɖe fũu akpa le wò fomedodo kple wò atikɔmeviawo me o.
Menye ɣesiaɣie nàgblɔ wò susuwo alo ale si nèse le ɖokuiwò me o, nenye be womewɔ nu ɖe ŋuwò nyuie o gɔ̃ hã. (Lododowo 29:11) Ne ele sesẽm na wò ŋutɔ be nàɖu wò aɖe dzi la, do gbe ɖa abe ale si Israel Fia David wɔe ene, esi wògblɔ be: “Yehowa, ɖo dzɔla na nye nu, eye [nàdzɔ] nye nuyiwo fe mɔnu ŋu!”—Psalmo 141:3.
Ne mietiae be yewoanɔ afe si me wonyi ɖeviawo le me la, ɖewohĩ ale si gbegbe wofe dzi gaku ɖe afea ŋui la awɔ nuku na wò. Dze agbagba be màgawɔ asitɔtrɔ geɖe le afea me o, vevietɔ le wofe xɔwo me. Miate ŋu abu eŋu kpɔ hã be ɖe wòanyo wu be miaʋu ayi afe bubu me hã.
TE MƆNU SIA KPƆ: Ne wò atikɔmevi tsitsiawo yi edzi le fu ɖem na wò alo gbe bubudede ŋuwò la, gblɔ wò seselelãmewo na srɔ̃wòa eye nàɖo to nyuie ase efe susuwo. Mègafoe ɖe srɔ̃wòa nu be wòaɖɔ ɖeviawo ɖo o. Ke boŋ dze agbagba nàna gɔmesese ɖeka nanɔ mia si le nyaa ŋu. Ne miena ‘tamesusu ɖeka’ le mia si le nyaa ŋu ko la, miate ŋu awɔ nu aduadu ana nɔnɔmeawo naka ɖe eme.—2 Korintotɔwo 13:11.
KUXI ETƆ̃LIA: NUWƆWƆ KPLE ƑOMETƆWO KPLE XƆLƆ̃WO
Marion, si nye nyɔnu aɖe si le Canada, si si atikɔmeviwo le la gblɔ be: “Zi geɖe la, dzinyelawo naa nu vinyeŋutsuvia gake womenaa nu srɔ̃nye fe viawo ya o. Míawo ŋutɔwo míeflea nu na wo ɖe etefe, gake menye ɣesiaɣie ŋutetea nɔa mía ŋu o.”
Kuxia gbɔkpɔnu: Bu wò fome yeyea ŋu gbã. Na wò fometɔwo kple xɔlɔ̃wo nanya ale si gbegbe wò fome yeyea fe nyonyo le vevie na wòe. (1 Timoteo 5:8) Togbɔ be màte ŋu akpɔ mɔ be wò fometɔwo kple xɔlɔ̃wo nalɔ̃ wò fome yeyea me tɔwo enumake o hã la, àte ŋu abia tso wo si be woawɔ nu ɖe wo ŋu sɔsɔe ahaɖe ameŋububu afia. Na woanya ale si gbegbe wòate ɖe ɖeviawo dzii ne wometsɔ ɖe le eme na wo alo nyo dɔme na wo o.
Dze agbagba nàna kadodo nanɔ srɔ̃wò tsãtɔa dzilawo kple viwòwo dome. Vidada aɖe si le England, si ŋkɔe nye Susan, gblɔ be: “Esi srɔ̃nye ku ɣleti 18 megbe la, meɖe ŋutsu bubu, eye esesẽ na tonye kple lɔ̃xonye tsãtɔawo be woakɔ ŋkume ɖe srɔ̃nye yeyea. Gake esi míeva le ha dem kpli wo edziedzi, míenana ɖeviawo foa ka na wo, eye míedaa akpe na wo ɖe wofe kpekpeɖeŋu ta la, nɔnɔmeawo va ka ɖe eme.”
TE MƆNU SIA KPƆ: Kpɔe ɖa be mia kple xɔlɔ̃ alo fometɔ kawo domee mele vivim o hã, eye mia kple srɔ̃wò miadzro ale si miate ŋu adzra mia kpli wo dome ɖo la me.
Mia kple ame siwo mele míafe fomea me o la dome kadodowo ate ŋu ana kuxiwo naɖo fomea me. Gake ne miewɔ Ŋɔŋlɔawo me aɖaŋuɖoɖowo dzi la, yayra sia si fe ŋugbe Biblia do la ate ŋu asu miafe fomea si: “Nunya wotsɔna tua xɔe, gɔmesese wotsɔna lia kee.”—Lododowo 24:3.
^ mm. 3 Míetrɔ ŋkɔ aɖewo.
^ mm. 4 Àte ŋu axlẽ nu tso ale si nàkpɔ kuxi bubuwo gbɔe ŋu le April 2012 fe yevugbe me Nyɔ! fe ŋgɔdonyati siwo fe tanyae nye “Secrets of Successful Stepfamilies” me. Yehowa Ðasefowoe tae.
^ mm. 8 Gake ne dzila kemɛa zãa dzugbewo alo efe nuwɔnawo ɖee fia be eɖo vɔ̃ ɖe ta me la, ɖewohĩ ahiã be nàɖe kadodoa dzi akpɔtɔ le wò fomea fe dedienɔnɔ ta.
BIA ÐOKUIWÒ BE . . .
Aleke mawɔ mía kple srɔ̃nye srɔ̃ tsãtɔ dome nanɔ nyuie?
Aleke míate ŋu akpe ɖe fometɔwo kple xɔlɔ̃wo ŋu be woagagblẽ nu le míafe fomea ŋu le wofe manyamanya me o?


text:
Dzigbe ŋkɔ
Dzigbe ŋkɔ enye ŋkɔ si wotsɔna na amewo si fiaa ŋkeke si dzi wofe dzigbe dze. Ŋkɔ siawo tsɔtsɔ bɔ ɖe Bluɔwo kple Eʋeawo dome le Ghana. Ekaka yi Jamaica hãa le Amerika nutowome. Ŋkɔawo to vovo na ŋutsuwo kple nyɔnuwo.
Robert Sutherland Rattray ("Captain R.S.Rattray") srɔ̃nu geɖe le Asanteawo ŋu vayi eye wògblɔ be "Dzigbe ŋkɔ le Asante vidzidzi ɖesiaɖe si". Wofia ŋkɔ siawo le Eʋegbe kple Blugbe me le afii.
Eʋeawo tsɔ na vi alo ga kpe na ɖe dzigbe ŋkɔ siawo nu he tsɔ na doa dzesi amea fe nɔnɔme. Le kpɔɖeŋu me, Kɔku kple vi zu na Kɔkuvi eye Yao kple ga zu na Yaoga


text:
Nu Kae Nye Luʋɔ?
Ale si Biblia ɖo eŋui
Hebrigbe me nya si nye neʹphesh kple Helagbe me nya si nye psy·kheʹ gɔmee woɖe le Biblia me be “luʋɔ.” Hebrigbe me nya sia fe gɔmeɖeɖe tẽe nye “nuwɔwɔ si gbɔna” eye Helagbe me tɔa hã gɔmee nye “nu gbagbe.” * Eya ta nu si luʋɔ fiae nye nu gbagbe bliboa, ke menye nane si le nu gbagbea me si yia edzi nɔa agbe ne nu gbagbea ku o. Kpɔ ale si Biblia ɖee fia be amegbetɔ blibo lae nye luʋɔ la ɖa:
Esi Yehowa Mawu wɔ Adam si nye amegbetɔ gbãtɔ la, Biblia gblɔ be “ame la zu luʋɔ gbagbe.” (1 Mose 2:7) Womede luʋɔ Adam me o
—ɖe wòzu luʋɔ alo ame gbagbe.
Biblia gblɔ be luʋɔ ate ŋu awɔ dɔ, nuɖuɖu ate ŋu adzroe, ate ŋu aɖu nu, ate ŋu awɔ se dzi eye ate ŋu aka asi nu kuku ŋu. (3 Mose 5:2; 7:20; 23:30; 5 Mose 12:20; Romatɔwo 13:1) Ame bliboae wɔa nu siawo.
Ðe luʋɔ nye nu makumakua?
Ao, luʋɔ ate ŋu aku. Mawunyakpukpui geɖewo ɖee fia be luʋɔ kuna. Wo dometɔ aɖewoe nye esiawo:
“Luʋɔ, si wɔ nu vɔ̃ la, eyae aku.”
—Ezekiel 18:4, 20, Eʋegbe Biblia.
Le blema Israel la, to si wohena na amewo le nu vɔ̃ gã akpa gãtɔ gomee nye be “wotsrɔ̃a luʋɔ” mawo. (2 Mose 12:15, 19; 3 Mose 7:20, 21, 27; 19:8, King James Version) “Woatsrɔ̃ efe agbe ɖa.”
—2 Mose 31:14, Eʋegbe Biblia.
Ne amea ku la, woyɔa efe ŋutilã kukua le Biblia aɖewo me be “luʋɔ kuku.” (3 Mose 21:11, etenuŋɔŋlɔ; 4 Mose 6:6, etenuŋɔŋlɔ) Togbɔ be Biblia geɖewo zã nya siwo nye “ŋutilã kuku” alo “ame kuku” le kpukpui siawo me hã la, neʹphesh alo “luʋɔ” ye wozã le kpukpui siawo me le Hebri nuŋlɔɖiawo me.
“Luʋɔ” ate ŋu afia “agbe”
Wotea ŋu zãa “luʋɔ” le Biblia me hã wòfiaa “agbe.” Le kpɔɖeŋu me, wozã Hebrigbe me nya (neʹphesh) si gɔme woɖena be “luʋɔ” wòfia “agbe” le Hiob 33:22. Nenema ke Biblia ɖee fia be ame ate ŋu ade efe luʋɔ afɔku me alo atsrɔ̃e.
Nya “luʋɔ” zazã le gɔmesese sia nu akpe ɖe mía ŋu míase mawunyakpukpui siwo me wogblɔ le be luʋɔ “nɔ dodom” alo nɔ “dzodzom” la gɔme. (1 Mose 35:18; King James Version) Nyagbɔgblɔ sia fia be amea fe agbe nu nɔ tsotsom. Woɖe 1 Mose 35:18 me nya sia gɔme le Biblia aɖewo me be “egbɔ zi mamlɛtɔ.”
Afi si luʋɔ makumaku fe dzixɔsea dzɔ tso
Helatɔwo fe xexemenunya mee Kristotɔwo fe subɔsubɔha siwo xɔe se be luʋɔ mekuna o la kpɔ wofe nufiafia sia tso, menye Biblia mee o. Numekugbalẽ aɖe (Encyclopædia Britannica) gblɔ be: “Nu si wowɔnɛ le Biblia me be luʋɔ la do fome kple ŋɔtimegbɔgbɔ eye mede vovototo aɖeke luʋɔ makpɔmakpɔ kple ŋutilã si wokpɔna la dome o. Blema Helatɔwo gbɔe Kristotɔwo fe dzixɔse si nye be luʋɔ to vovo na ŋutilã la dzɔ tso.”
Mawu meda asi ɖe edzi be míatsɔ amegbetɔwo fe xexemenunya atsaka yefe nufiafiawo o. Xexemenunya sia dometɔ ɖekae nye dzixɔse si nye be luʋɔ mekuna o. Biblia xlɔ̃ nu mí boŋ be míakpɔ “nyuie be ame aɖeke nagato xexemenunya kple beble dzodzro si wotu ɖe amewo fe kɔnyinyiwo dzi aɖe aboyo” mí o.
^ mm. 3 Kpɔ agbalẽ siwo nye The New Brown, Driver, and Briggs Hebrew and English Lexicon of the Old Testament, axa 659, kple Lexicon in Veteris Testamenti Libros, axa 627. Woɖe neʹphesh kple psy·kheʹ le Biblia geɖewo me kple nya vovovowo wòsɔna ɖe nya siwo gblɔm wole la nu. Woɖe wo gɔme ɣeaɖeɣi be “luʋɔ,” “agbe,” “ame,” “nuwɔwɔ,” alo “ŋutilã.”
Srɔ̃ Nu Geɖe Wu
Afikae Ame Kukuwo Le?
Srɔ̃ nu si Biblia gblɔ tso nɔnɔme si me kukuawo le kple nu si tae amegbetɔwo kuna ŋu.
“Luʋɔ” Kple “Gbɔgbɔ”—Nukae Nya Siawo Fia Ŋutɔŋutɔ?
Ame geɖe susuna be ne ame ku la, efe akpa makpɔmakpɔ aɖe dona le ŋutilãa me heyia edzi nɔa agbe. Nu kae Mawu fe Nyaa gblɔ na mí tso nya sia ŋu?


text:
Avu
Avuwo (Latin ŋkɔ: Canis lupus familiaris ) (Iŋlishi ŋkɔ: Dog )wonyé lãfɔne si do fome kple amegãxi fomea. Wonyi na avuwo ɖe hamehame si wofe gbɔsɔsɔ ano alafawo me. Le esia ta la, vovototowo sɔgbɔ ɖe wofe atsudzɔdzɔ, ŋutilãgbalẽwo kpakple fuwo do me ɖo. Ameɖesiaɖe kloe nyia avuwo abe afemelã ene. Kɔta ʋɛ aɖewo ɖua avu le nɔnɔme tɔxɛ aɖewo me.
Emenyawo
Xɔlɔ̃wɔwɔ kple amewo[trɔ asi le eŋu | trɔ asi le etsofe ŋu]
Avuwo nye afemelã de ŋgɔwo dometɔ ɖeka. Ame aɖewo kpɔa avuwo abe nutefewɔlawo ene. Wo lɔ̃na amewo ŋutɔ eye wo lɔ̃na kɔɖiɖi kple amewo hã.
Nunyanya[trɔ asi le eŋu | trɔ asi le etsofe ŋu]
Ame geɖewo xɔ se bena avuwo fe susuwo de ŋgɔ wu lã bubuwo tɔ. Avu si Iŋglisiawo yɔna be Border Collies la, teŋu srɔ̃na sewo tso amewo gbɔ, he wɔna ɖe wo dzi pɛpɛpɛ. Avu fome bubuwo hã fía wofe nunya le alesi wo teaŋu sí na tso hɔdodowo megbe alo le alesi me wo teaŋu fina nuɖuɖu si le wo dzrom ene. Avuwo wɔna dɔ geɖewo hã. Wo kpena ɖe dɔwɔla siwo xɔna na ame bubwo kple ame siwo le xaxa me la ŋuti. Wo kpena ɖe kpovitɔwo hã ŋu. Wo dometɔ aɖewo nyo na nuwo didi, amewo didi kpakple afewo ŋu dzɔdzɔ. Avua ɖe wo nyona lãwo kpɔkplɔ, ŋkugbagbatɔwo kpɔkplɔ kpakple adedada.
Nɔnɔmea ɖe wo[trɔ asi le eŋu | trɔ asi le etsofe ŋu]
Le esime avuwo do fome kple amegãxiwo ta la, wo bi ɖe adedada me ŋutɔ. Wo fe glã titri wo kple wo fe aɖu ɖaɖɛwo kpea ɖe wo ŋuti le lãwo lele kple wo ɖuɖu me. Wo nye dusila sesẽwo hã eye wo ɖea abla ŋutɔ, gake wo metea ŋu sia du yi na didife o. Avuwo fe nukpɔkpɔ nyo ŋutɔ gake wo me te ŋu kpɔa nuwo katã fe amadede nyuie o. Wo fe nusese hã nyo wu amegbetɔwo tɔ. Avuwo fe ʋeʋẽsese do ŋgɔ na amewo tɔ sãa.
Dɔwɔwɔwo[trɔ asi le eŋu | trɔ asi le etsofe ŋu]
- Adedada - Avuwo bi ɖe gbemelãwo lele me.
- Akɔfafa
- Aʋawɔwɔ
- Xɔxɔ na ame - Avuwo sea ʋeʋẽ kaba ŋutɔ eyata wotea ŋu kpɔa ame bubuwo le ɣaɣlafewo.
- Kpekpeɖeŋu nana - Kpeɖeŋutɔ na ŋkugbagbatɔwo, tokukutɔwo kple dɔlela fomevi vovovowo.
- Kpovitɔwo fe kpeɖeŋutɔ - Avuwo kpe na ɖe kpovitɔwo ŋu le go geɖe me.
- Lãwo kpɔkplɔ - Wotea ŋu kplɔna alẽwo nyíwo kpakple lã bubuwo tso tefe ɖeka yi na bubui.
- Nuwo didi - Wofe nuwoʋeʋẽ nyo alegbegbe wo kpɔa nuɣaɣlawo bɔbɔe eye kpovitɔwo kple asrafowo zãa wo ɖe esia ta.
- Nuwoŋu dzɔdzɔ - Avu fomea ɖewo dzɔa amewo kple afewo ŋu nyuie ŋutɔ.
Ɖikeke[trɔ asi le eŋu | trɔ asi le etsofe ŋu]
Amea ɖe wo nyina avuwo hena nane siwo mesɔ tututu o. Wo wɔna ga geɖe tso esia me. Esiawo dome tɔ aɖewo enye dusisi, tugbedzedze kple dɔdeasiwo wɔwɔ me ɖe se dzi.
Nuɖuɖu[trɔ asi le eŋu | trɔ asi le etsofe ŋu]
Togbɔ be avuwo nye lãɖulawo gɔ̃ hã, wo ɖuna nuɖuɖu tɔgbi desiaɖe kloe fãa. Le kpɔɖeŋu me, wo ɖuna gbe abe alẽwo kple gbɔ̃wo ene. Nuɖuɖu ʋe siwo menyo na avuwo o la dometɔ aɖewo enye nuɖuɖu siwo me koko le, sabalawo, weintsetsewo, weintsetse fufuwo kple azi fomevi ʋea ɖe wo. Le fe 2000 me la, nusrɔla ɖe wo va dzesii be ne avuwo ɖu weintsetsewo alo weintsetse fufuwo suea ɖe ko la, ewɔna anyira ɖe avuawo fe ayikuwo ŋuti.
Vidzidzi[trɔ asi le eŋu | trɔ asi le etsofe ŋu]
Avufẽwo ɖoa tsitsi me tso fe ɖeka yi ɣleti wuiatɔ̃ megbe. Avunɔwo fe asiyɔyɔ dzɔa zi eve le fe ɖeka me. Ne avunɔ mele asi yɔm o la, melɔ̃na dɔdɔ kple atsuawo o. Ne avunɔ fɔfu la, edzia viawo le kɔsiɖa asieke lɔfo megbe. Zi geɖe la, wo fe fufɔfɔ fe didime dea kɔsiɖa enyi vaseɖe ewo sɔŋ. Avuwo dzia viwo abe ade lɔfo zi ɖeka, gake wofe gbɔsɔsɔ me teŋu nɔa ene kple wuieve dome.
Lamesesẽ[trɔ asi le eŋu | trɔ asi le etsofe ŋu]
Avuwo lea dɔ abe amegbetɔwo ene gake wofe dɔlele fomeviwo dometɔa ɖe wo to vovo na amewo tɔ. Dɔléle sia ɖe wo enye rebis. Ne avu le rebis dɔ lem la, evɔna na tsi nono. Dosuwo kple ŋɔwo hã ɖea fu na avuwo. Dɔléle bubu siwo le avuwo me enye ali dɔ, klo dɔ, ŋkugbagba kple tokuku. Amegbetɔwo fe dɔléle aɖe wo abe suklidɔ hã ɖea fu na avuwo.
Avu geɖe wo nɔna agbe fe wuietɔ̃ yi wuiene lɔfo ene. Avu gã wo nɔa agbe fe adrẽ ko gake avu sue wo nɔa agbe va ɖo fe bla eve sɔŋ. Avu si nɔ agbe wo didi wu le xexeame, si wo ŋlɔ daɖi enye avu si Inglisiawo yɔna be Australian cattle dog si ku le fe 1939 me le Amerika. Éxɔ fe blaeve-vɔ-asieke (29) kple ŋkeke blaeve-vɔ-andrẽ (27) sɔŋ.[1] Avua ɖe le Inglisiawo de xɔ fe blaeve-vɔ-asieke (29) le fe 2007 me.[2]
Avuwo ɖuɖu[trɔ asi le eŋu | trɔ asi le etsofe ŋu]
Le xexeame fe dukɔa ɖe wo me la, wonyina avuwo na ɖuɖu. Yuroptɔwo kpakple Amerikatɔwo bua avuwo ɖe afemelãwo me ko. Vietnamtɔwo hã, wonyina avuwo na ɖuɖu kpakple afeme nɔnɔ katã.
Mohamed subɔsubɔ[trɔ asi le eŋu | trɔ asi le etsofe ŋu]
Mohamed fe subɔlawo kpɔa avuwo abe lã tsitsriwo siwo ŋuti mekɔ o.


text:
Ke Ne Melɔ̃a Gbɔdɔnuwɔnawo Kpɔkpɔ Ya Ðe?
Nu si nàte ŋu awɔ
Nu si tututu gbɔdɔnuwɔnawo kpɔkpɔ (alo porno) nye gɔme sese. Gbɔdɔnuwɔnawo kpɔkpɔ nye vlododo nane si Mawu wɔ be bubu nanɔ eŋu. Ne èse egɔme be aleae nyaa le la akpe ɖe ŋuwò ‘
nàlé fu vɔ̃.’—Psalmo 97:10.
Bu emetsonuawo ŋu. Ame siwo wozãna le gbɔdɔnuwɔnawo wɔwɔ me ɖia gbɔ wo ɖokuiwo. Ekloa bubu le ekpɔla hã ŋu. Eya ta esɔ nyuie be Biblia gblɔ be: “
Nunyala kpɔa dzɔgbevɔ̃e, eye wòɣlaa eɖokui.”—Lododowo 22:3.
Ðo tame kplikpaa. Nutefewɔla Hiob gblɔ be: “
Mebla nu kple nye ŋku, eye aleke lawɔ malé ŋku ɖe ɖetugbi ŋu?” (Hiob 31:1) Nu siwo nàte ŋu aɖo tame kplikpaa be yeawɔ la dometɔ aɖewoe nye esiwo gbɔna:
Nyemazã Internet ne nye ɖeka meli o.
Matsi gbɔdɔnuwɔnawo ŋuti nyatakakadzraɖofe ɖe sia ɖe si aʋu le vo me la enumake.
Ne megaɖe ŋu ɖi kpɔ gbɔdɔnuwɔnawo ake la, magblɔe na xɔ̃nye kpɔnutefe aɖe.
Do gbe ɖa tso eŋu. Hakpalaa do gbe ɖa na Yehowa Mawu be: “
Ðe nye ŋku ɖa le nu dzodzrowo kpɔkpɔ ŋu.” (Psalmo 119:37) Mawu di be nàkpɔ dzidzedze, eye ne èdo gbe ɖa nɛ la, ado ŋusẽ wò nàwɔ nu dzɔdzɔe!—Filipitɔwo 4:13.
Ƒo nu tso eŋu na ame aɖe. Wò dzimenyawo gbɔgblɔ na ame aɖe si dzi nèka ɖo nye afɔɖeɖe vevi si akpe ɖe ŋuwò nàdzudzɔ numame gbegblẽ ma!—Lododowo 17:17.
Ðo ŋku nya sia dzi: Ɣesiaɣi si nète ŋu fo asa na gbɔdɔnuwɔnawo kpɔkpɔ la, èɖu aʋa gã aɖe dzi. Gblɔ aʋadziɖuɖu ma ŋu nya na Yehowa Mawu, eye nàda akpe nɛ ɖe ale si wòdo ŋusẽ wò la ta. Ne èfo asa na gbɔdɔnuwɔnawo kpɔkpɔ la, àdo dzidzɔ na efe dzi!—Lododowo 27:11.
Srɔ̃ Nu Geɖe Wu
SƆHƐWO
Young People Ask (Les jeunes s’interrogent), Volume 1
Nya siwo me wodzro le agbalẽ sia me la dometɔ aɖewoe nye aha sesẽ kple atike vɔ̃ɖi nono, gbɔdɔnyawo, gbeɖoɖoɖi kple zɔzɔ do ŋgɔ na srɔ̃ɖeɖe.


text:
NYƆ! NO. 4 2016
Ale Si Nàna Numame Nyuiwo Naɖe Vi Na Wò
Míenya alo míeɖanya o, numamewo kpɔa ŋusẽ nyui alo ŋusẽ gbegblẽ ɖe mía dzi gbe sia gbe.
COVER SUBJECT
Ale Si Nàna Numame Nyuiwo Naɖe Vi Na Wò
Na nɔnɔme siwo le asiwò naɖe vi na wò tsɔ wu be nàna woagblẽ nu le ŋuwò.
COVER SUBJECT
1 Da Sɔ
Màte ŋu atu numame nyuiwo ɖo ahaɖe asi le gbegblẽawo ŋu gbe ɖeka kple efe zãdodo o. Kpɔ nu si akpe ɖe ŋuwò nàwɔ dɔ tso vevitɔwo ŋu gbã.
COVER SUBJECT
2 Wɔ Ðoɖo Ðe Nuwo Ŋu Nyuie
Nu siwo fo xlã wò ate ŋu akpe ɖe ŋuwò nàwɔ nyametsotso nyuiwo.
COVER SUBJECT
3 Ðoe Kplikpaa Be Nàgana Ta O
Ne ele sesẽm na wò be nàtu numame nyuiwo ɖo ahaɖe asi le gbegblẽawo ŋu hã, mègana ta o!
Nya Kae Biblia Gblɔ Tso Ŋutsu Kple Ŋutsu Alo Nyɔnu Kple Nyɔnu Ƒe Dɔdɔ Ŋu?
Ðe Biblia tsi tre ɖe ŋutsu kple ŋutsu alo nyɔnu kple nyɔnu fe dɔdɔ ŋua? De wòde fuléle ame siawo fe dzi foa?
HELP FOR THE FAMILY
Ale Si Nàwɔ Anɔ Te Ðe Tɔtrɔwo Nu
Tɔtrɔwo ava godoo, kpɔ nu si ame aɖewo wɔ si kpe ɖe wo ŋu wote ŋu nɔ te ɖe enu.
LANDS AND PEOPLES
Tsaɖiɖi Yi Kyrgyzstan
Kyrgyzstantɔwo wɔa amedzro hedea bubu ame ŋu. Nɔnɔme vevi kawoe ɖe dzesi le wofe fomewo ŋu?
THE BIBLE'S VIEWPOINT
Tugbedzedze Alo Ðekadzedze
Nyakakamɔnuwo kple ame siwo toa awuwo fe atsyãwo vɛ koŋ gbɔe wòtso be ale si amewo bua tugbedzedze alo ɖekadzedze egbea mesɔ o.
WAS IT DESIGNED?
Ale Si Ʋetsuvi Ƒomevi Aɖe Nɔa Agbee
Nu si na nudzodzoe siawo fe agbenɔnɔ wɔ nukue nye be le fe 13 va ɖo 17 megbe la, wodona henɔa agbe kwasiɖa ʋɛ aɖewo ko.
Internet Dzi Nu Bubuwo
Ale Si Miana Dzrewɔwɔ Natɔ
Ðe mia kple srɔ̃wò mienɔa dzre dzi ɖaa? Xlẽ nu tso ale si Biblia fe mɔfiamewo ate ŋu akpe ɖe mia kple srɔ̃wò ŋu.
Sɔhɛwo Le Nu Ƒom Tso Mawu Dzi Xɔxɔ Se Ŋu
Le miniti etɔ̃ fe video sia me la, sɔhɛwo gblɔ nu siwo tae woxɔe se be Wɔla aɖe li ɖo.


text:
TA ETƆ̃LIA
Nukae Nye Mawu fe Tameɖoɖo na Anyigba La?
Nukae nye Mawu fe tameɖoɖo na amefomea?
Aleke futɔ aɖe tsi tre ɖe Mawu ŋui?
Aleke agbenɔnɔ anɔ le anyigba dzi le etsɔme?
1. Nukae nye Mawu fe tameɖoɖo na anyigba?
TAMEÐOÐO nyui ŋutɔ aɖee le Mawu si na anyigba la. Yehowa di be amewo nayɔ anyigba dzi anɔ dzidzɔ kpɔm ahanɔ lãmesẽ me. Biblia gblɔ be “Mawu tso abɔ ɖe Eden” eye wòna “ati vovovo, siwo nya kpɔna, siwo fe tsetse nyo na ɖuɖu la, mie.” Esi Mawu wɔ ŋutsu kple nyɔnu gbãtɔ, Adam kple Xawa vɔ la, eda wo ɖe abɔ dzeani si nye wofe afe me eye wògblɔ na wo be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi.” (Mose I, 1:28; 2:8, 9, 15) Eyata Mawu fe tameɖoɖoe nye be amegbetɔwo nadzi vi, woakeke wofe paradisofea ɖe enu wòaxɔ anyigba bliboa dzi, eye woakpɔ lãwo dzi.
2. (a) Aleke míewɔ nya be Mawu fe tameɖoɖo na anyigba ava eme? (b) Nukae Biblia gblɔ tso agbe tegbee nɔnɔ ŋu?
2 Èbu be Yehowa Mawu fe tameɖoɖo be amewo nanɔ paradiso me le anyigba dzi la ava eme gbaɖegbea? Mawu gblɔ be: “Megblɔ nya . . . eye mawɔe hã.” (Yesaya 46:9-11; 55:11) Vavãe, Mawu awɔ nusi fe tame wòɖo la godoo! Egblɔ hã be ‘menye ɖe yewɔ anyigba la be wòatsi fuflu o, ke boŋ ɖe yewɔe be woanɔ edzi.’ (Yesaya 45:18) Amekawo fomevie Mawu di be woanɔ anyigba la dzi? Eye ɣeyiɣi didi kae wòdi be woanɔ afisia ase ɖo? Biblia ɖo eŋu be: ‘Ame dzɔdzɔewo anyi anyigba la dome, eye woanɔ edzi tegbee.’—Psalmo 37:29; Nyaɖeɖefia 21:3, 4.
3. Nɔnɔme wɔnublanui kawoe le anyigba dzi egbea, eye biabia kawoe esia fɔ ɖe te?
3 Edze fã be tameɖoɖo sia meva eme haɖe o. Egbea amewo dzea dɔ eye wokuna; amewo wɔa aʋa gɔ̃ hã hewua wo nɔewo. Nane meva yi edzi nyuie o. Gake menye nusiwo kpɔm míele egbeae nye alesi Mawu ɖoe be anyigba la nanɔ kura o! Ke nukae dzɔ? Nukata Mawu fe tameɖoɖo meva eme o? Amegbetɔwo fe ŋutinyagbalẽ aɖeke mate ŋu agblɔe na mí o elabena dzifoe kuxia dze egɔme tso.
ALESI AME AÐE WƆ VA ZU FUTƆ
4, 5. (a) Amekae to da dzi fo nu na Xawa? (b) Aleke wòate ŋu adzɔe be ame nyui aɖe si nye anukwareɖila tsã nava zu fiafitɔ?
4 Biblia fe agbalẽ gbãtɔ gblɔ na mí be ame aɖe si tsi tre ɖe Mawu ŋu la va do ɖe Eden-bɔ me. Woyɔe be “da,” gake menye lã aɖe koe tsitretsiɖeŋula sia nye o. Biblia fe agbalẽ mamlɛtɔ ɖee fia be eyae nye amesi “woyɔna be: Abosam kple Satana, amesi nye xexeame katã blela.” Wogayɔe hã be ‘da xoxo la.’ (Mose I, 3:1; Nyaɖeɖefia 12:9) Mawudɔla alo gbɔgbɔmenuwɔwɔ sẽŋu sia si míate ŋu akpɔ kple ŋku o la to da aɖe dzi fo nu na Xawa, abe alesi ko aɖaŋuwɔla aɖe ate ŋu atrɔ efe gbe anɔ nu fom wòadze abe fefenu alo nu mafonu aɖee le nua fom ene. Ðikeke mele eme o be gbɔgbɔmenuwɔwɔ ma kpɔ etefe esime Mawu dzra anyigba la dzi ɖo be amegbetɔwo nanɔ edzi.—Hiob 38:4, 7.
5 Gake esi Yehowa fe nuwɔwɔwo katã de blibo ɖe, ke amekae wɔ “Abosam,” si nye “Satana” sia? Kpuie ko la, Mawu fe gbɔgbɔmevi sẽŋuawo dometɔ ɖekae trɔ eɖokui zu Abosam. Aleke wòwɔ esiae? Míenya be egbea ame aɖe si nye ame nyui kple anukwareɖila ate ŋu atrɔ azu fiafitɔ. Aleke wòdzɔnae? Amea ate ŋu ana dzodzro vɔ̃wo nava ɖo efe dzi me. Ne eyi edzi le eŋu bum la, dzodzro vɔ̃a nu ate ŋu ava sẽ ɖe eme. Ekema ne mɔnukpɔkpɔa ʋu ɖi nɛ la, awɔ ɖe dzodzro vɔ̃ si ŋu bum wònɔ la dzi.—Yakobo 1:13-15.
6. Aleke wòdzɔe be Mawu fe gbɔgbɔmevi sẽŋuawo dometɔ ɖeka va zu Satana Abosam?
6 Esiae nye nusi dzɔ le Satana Abosam gome. Anya see esi Mawu gblɔ na Adam kple Xawa be woadzi vi eye wofe dzidzimeviwo nayɔ anyigba la dzi. (Mose I, 1:27, 28) Edze fã be Satana bu eŋu be: ‘Anyo be amegbetɔwo katã natsɔ subɔsubɔ si wòle be woatsɔ ana Mawu la anam!’ Eyata dzodzro vɔ̃ ɖo efe dzi me. Mlɔeba eyi va ble Xawa to alakpanyawo gbɔgblɔ nɛ tso Mawu ŋu me. (Mose I, 3:1-5) Esia na wòva zu “Abosam,” si gɔmee nye “Amegɔmezɔla.” Egava zu “Satana” hã, si gɔmee nye “Tsitretsiɖeŋula.”
7. (a) Nukae na Adam kple Xawa ku? (b) Nukatae Adam fe dzidzimeviwo katã tsina kua amegã hekuna?
7 Satana Abosam gblɔ alakpanyawo tsɔ ble Adam kple Xawa heflu wo wogbe toɖoɖo Mawu. (Mose I, 2:17; 3:6) Nusi do tso emee nye be wova ku mlɔeba, abe alesi tututu Mawu gblɔ do ŋgɔ be adzɔ ne wogbe toɖoɖo ene. (Mose I, 3:17-19) Esi Adam va zu ame madeblibo le esi wòwɔ nuvɔ̃ ta la, vi siwo katã wòdzi la hã nyi nuvɔ̃ dome tso egbɔ. (Romatɔwo 5:12) Míate ŋu azã abolomegba atsɔ awɔ alesi nɔnɔmea le la fe kpɔɖeŋui. Ne abolomegba fe akpa aɖe nyè ɖe eme la, nukae adzɔ ɖe abolo siwo katã woame le agba ma me dzi? Aboloawo dometɔ ɖesiaɖe fe akpa aɖe anyè ɖe eme wòanye dzesi anɔ eŋu, si fia be mesɔ blibo o. Nenema ke amegbetɔ ɖesiaɖe xɔ blibomademade fe “dzesi” tso Adam gbɔe. Esia tae amegbetɔ ɖesiaɖe tsina kua amegã hekuna ɖo.—Romatɔwo 3:23.
8, 9. (a) Edze fã be nya kawoe Satana fɔ ɖe te? (b) Nukatae Mawu metsrɔ̃ aglãdzelaawo enumake o?
8 Aglãdzedze ye Satana to vɛ koŋ esi wòna Adam kple Xawa wɔ nuvɔ̃ ɖe Mawu ŋu. Enɔ tsitre tsim ɖe alesi Yehowa ɖua dzii ŋu. Míagblɔ be nya si gblɔm Satana nɔ enye: ‘Dziɖula vɔ̃ɖie Mawu nye. Eblea ame eye wògbea nu nyuiwo nana eteviwo. Amegbetɔwo mehiã Mawu fe dziɖuɖu o. Woate ŋu atso nya me na wo ɖokui le nusi nye nyui kple vɔ̃ ŋu. Eye eme anyo na wo wu ne nyee le wo dzi ɖum.’ Aleke Mawu awɔ akpɔ vlodoame sia gbɔe? Ame aɖewo susui be ɖe wòle be Mawu nawu aglãdzela mawo enumake hafi. Gake ɖe ema wɔwɔ akpɔ nya si Satana fɔ ɖe te gbɔa? Ðe ema wɔwɔ aɖo kpe edzi be alesi Mawu ɖua dzii ye nye nyuitɔa?
9 Esi Yehowa wɔa nu le dzɔdzɔenyenye deblibo me ta la, mewu aglãdzelaawo enumake o. Etso nya me be ehiã ɣeyiɣi be woatsɔ akpɔ ŋuɖoɖo na Satana fe gbetɔamea le mɔ si sɔ nyuie nu ahaɖo kpe edzi be aʋatsokalae Abosam nye. Eyata Mawu tiae be yeaɖe mɔ na amegbetɔwo woaɖu wo ɖokui dzi hena ɣeyiɣi aɖe le Satana fe ŋusẽkpɔɖeamedzi te. Míadzro susu si ta Yehowa wɔ esia kple nusita wòɖe mɔ ɣeyiɣi didi alea gbegbe be wòatsɔ akpɔ nya siawo gbɔe la me le agbalẽ sia fe Ta 11 lia me. Gake fifia anyo be nàde ŋugble le nya sia ŋu: Ðe Adam kple Xawa tɔ dzɔ be woaxɔ Satana, amesi mewɔ nu nyui aɖeke na wo kpɔ o la, dzi asea? Ðe wòsɔ be woaxɔe ase be Yehowa, amesi tsɔ nusianu si le wo si la na wo, nye ameblela tagbɔsesẽtɔa? Nenye wòe ɖe, nukae nàwɔ?
10. Aleke nàwɔ ava nɔ Yehowa fe akpa dzi le nya si Satana fɔ ɖe te me?
10 Anyo be míabu nya siawo ŋu elabena mía dometɔ ɖesiaɖe dze ŋgɔ nɔnɔme mawo tɔgbe egbea. Ẽ, mɔnukpɔkpɔ su asiwò be nànɔ Yehowa fe akpa dzi akpɔ ŋuɖoɖo na Satana fe gbetɔamea. Àte ŋu alɔ̃ ava nɔ Yehowa fe dziɖuɖu te ahaɖee afia be aʋatsokalae Satana nye. (Psalmo 73:28; Lododowo 27:11) Nublanuitɔe la, ame biliɔn geɖe siwo le xexeame egbea dometɔ ʋɛ aɖewo koe lɔ̃ wɔ tiatia ma. Esia fɔ biabia vevi aɖe ɖe te be, Ðe Biblia fia ŋutɔŋutɔ be Satanae le xexe sia dzi ɖuma?
AMEKAE LE XEXE SIA DZI ÐUM?
11, 12. (a) Aleke tetekpɔ aɖe si me Yesu to ɖee fia be Satanae nye xexe sia dzi ɖula? (b) Kpeɖodzi bubu kawoe fia be Satanae nye xexe sia dzi ɖula?
11 Yesu meke ɖi gbeɖe be Satanae nye xexe sia dzi ɖula o. Ɣeaɖeɣi Satana to nukumɔ aɖe dzi ɖe “xexeame fiaɖufewo katã kple wofe ŋutikɔkɔe” fia Yesu. Satana do ŋugbe na Yesu be: “Matsɔ nusiawo katã ana wò, ne èdze klo de ta agu nam.” (Mateo 4:8, 9; Luka 4:5, 6) Wò ya bu eŋu kpɔ. Ðe nusi Satana tsɔ ɖo Yesu ŋkume anye tetekpɔ nɛ ne menye Satana ŋutɔe nye fiaɖufe siawo dzi ɖula oa? Yesu megblɔ be xexeme dziɖuɖu siawo katã menye Satana tɔ o. Ne ɖe menye Satanae nye ŋusẽ si le megbe na wo o la, anye ne Yesu agblɔe godoo.
12 Nyatefee wònye be Yehowae nye Mawu ŋusẽkatãtɔ la, amesi nye xexeme bliboa Wɔla. (Nyaɖeɖefia 4:11) Gake Biblia megblɔ le tefe aɖeke be Yehowa Mawu loo alo Yesu Kristo ye nye xexe sia dzi ɖula o. Le nyatefe me la, Yesu yɔ Satana kaŋ be “xexe sia me fia.” (Yohanes 12:31; 14:30; 16:11) Biblia gayɔ Satana Abosam gɔ̃ hã be “xexe sia me mawu.” (Korintotɔwo II, 4:3, 4) Kristotɔ apostolo Yohanes ŋlɔ tso tsitretsiɖeŋula sia si nye Satana ŋu be: “Xexeme blibo la katã le vɔ̃ɖitɔ la me.”—Yohanes I, 5:19.
ALESI WOAVA TSRƆ̃ XEXE SI DZI ÐUM SATANA LE
13. Nukatae míehiã xexeme yeye?
13 Gbegblẽm koe xexeame le ɖe edzi fe sia fe. Eme yɔ fũ kple aʋawɔlawo, dunyahela maɖianukwarewo, subɔsubɔhakplɔla alakpanuwɔlawo, kple nuvlowɔla sẽŋutawo. Manya wɔ be amegbetɔwo naɖɔ xexeme bliboa ɖo o. Biblia ɖee fia be ɣeyiɣia de vɔ be Mawu nato efe Harmagedon-ʋa dzi aɖe vɔ̃ɖinyenye ɖa le xexeame. Esia aʋu mɔ be xexe yeye si me dzɔdzɔenyenye anɔ la nava xɔ ɖe etefe.—Nyaɖeɖefia 16:14-16.
14. Amekae Mawu tia be wòanye Dziɖula le Efe Fiaɖufea me, eye aleke wogblɔ esia ŋu nya ɖii?
14 Yehowa Mawu tia Yesu Kristo wònye Efe Fiaɖufe, alo dziɖuɖu, si le dzifo la fe Dziɖula. Biblia gblɔe ɖi tso blema ke be: “Wodzi vi na mí, eye wona ŋutsuvi mí, dziɖuɖu le abɔta nɛ, eye wotsɔ ŋkɔ nɛ be . . . ŋutifafafia, ne efe dziɖuɖu nakeke ta, eye seɖofe manɔe na ŋutifafa . . . o.” (Yesaya 9:5, 6) Yesu fia eyomedzelawo be woado gbe ɖa le dziɖuɖu sia ŋu be: “Wò fiaɖufe nava! Woawɔ wò lɔlɔ̃nu le anyigba dzi, sigbe alesi wowɔna le dzifo ene!” (Mateo 6:10) Abe alesi míava kpɔe emegbe le agbalẽ sia me ene la, etefe madidi o, Mawu fe Fiaɖufea aɖe xexe sia me dziɖuɖuwo katã ɖa, ke eya ŋutɔ ava xɔ ɖe wo tefe. (Daniel 2:44) Eyome Mawu fe Fiaɖufea ahe anyigba dzi paradiso vɛ.
XEXEME YEYE TU AƑE!
15. Nukae nye “anyigba yeye” la?
15 Biblia na kakaɖedzi mí be: “Míele dzifo yeye kple anyigba yeye, siwo me dzɔdzɔenyenye anɔ la, lalam le [Mawu fe] ŋugbedodo la nu.” (Petro II, 3:13; Yesaya 65:17) Ɣeaɖewoɣi ne Biblia fo nu tso “anyigba” ŋu la, nusi wòfia enye amegbetɔ siwo le anyigba dzi. (Mose I, 11:1) Eyata “anyigba yeye” si le dzɔdzɔe la fia amegbetɔfome siwo ŋu Mawu kpɔ ŋudzedze ɖo.
16. Nunana xɔasi kae Mawu ana amesiwo ŋu wòkpɔ ŋudzedze ɖo, eye nukae wòle be míawɔ be míafe asi nasu edzi?
16 Yesu do ŋugbe be le xexe yeye si gbɔna me la, amesiwo ŋu Mawu kpɔ ŋudzedze ɖo la axɔ “agbe mavɔ” fe nunana. (Marko 10:30) Taflatse ʋu Yohanes 3:16 kple 17:3 le wò Biblia me, ne nàxlẽ nya si Yesu gblɔ tso nusi wòle be míawɔ be agbe mavɔ nasu mía si ŋu. Azɔ bu yayra siwo Biblia gblɔ be amesiwo dze axɔ Mawu fe nunana nyui ma le anyigba dzi Paradiso si gbɔna me akpɔ la ŋu kpɔ.
17, 18. Aleke míawɔ aka ɖe edzi be ŋutifafa kple dedienɔnɔ axɔ afe ɖe anyigba fe afisiafi?
17 Ŋutasẽnuwɔwɔ, aʋawɔwɔ, nuvlowɔwɔ, kple ʋunyaʋunyawɔwɔ nu ayi tegbee. “Ame vɔ̃ɖi la maganɔ anyi o . . . Ke ame ɖihiãwo anyi anyigba la dome.” (Psalmo 37:10, 11) Ŋutifafa axɔ afe elabena ‘Mawu atsi aʋawɔwɔwo nu vaseɖe anyigba fe mlɔenu ke.’ (Psalmo 46:10; Yesaya 2:4) “Ekema ame dzɔdzɔe la amie le efe ŋkekewo me, eye ŋutifafa axɔ afe, vaseɖe esime dzinu maganɔ anyi o”—si fia be ŋutifafa anɔ anyi yi ɖe mavɔmavɔ me!—Psalmo 72:7.
18 Yehowa subɔlawo anɔ anyi le dedienɔnɔ me. Le Biblia fe ɣeyiɣiwo me la, zi alesi Israel-viwo yi edzi ɖo to Mawu ko la, wonɔa anyi le dedienɔnɔ me. (Mose III, 25:18, 19) Avivi ame nu ŋutɔ be woanɔ anyi le dedienɔnɔ ma tɔgbe me le Paradiso me!—Yesaya 32:18; Mixa 4:4.
19. Nukae na míenya be nuɖuɖu abɔ ɖe Mawu fe xexe yeyea me?
19 Dɔwuame maganɔ anyi o. Hakpala la dzi ha be: “Bli ado kpekpekpe le anyigba dzi kple towo tame.” (Psalmo 72:16) Yehowa Mawu ayra ame dzɔdzɔewo, eye ‘anyigba ŋutɔ amie efe nukuwo.’—Psalmo 67:7.
20. Nukata míate ŋu aka ɖe edzi be anyigba bliboa azu paradiso?
20 Anyigba bliboa azu paradiso. Woatso afe dzeaniwo kple abɔ dzeaniwo ɖe anyigba si ŋu amegbetɔ nuvɔ̃mewo gblẽ nu le tsã la dzi. (Yesaya 65:21-24; Nyaɖeɖefia 11:18) Ne ɣeyiɣiwo va le yiyim la, anyigba fe tefe siwo wodzra ɖo nyuie xoxo la akeke ɖe enu vaseɖe esime xexeme bliboa nazu tefe dzeani si nuwo bɔ ɖo abe Eden-bɔ ene. Eye ɣeawokatãɣi Mawu ayi edzi ‘aʋu asi me ahatsɔ nu gbagbewo katã fe nudidi aɖi fo na wo.’—Psalmo 145:16.
21. Nukae ɖee fia be ŋutifafa anɔ amegbetɔwo kple lãwo dome?
21 Ŋutifafa anɔ amegbetɔwo kple lãwo dome. Lã wɔadawo kple afemelãwo siaa aɖu nu ɖekae. Ðevi suewo gɔ̃ hã mavɔ̃ kura na lã siwo ŋu vɔvɔ̃ le fifia la o.—Yesaya 11:6-9; 65:25.
22. Nukae woawɔ tso dɔléle ŋu?
22 Woaɖe dɔléle ɖa kura. Yesu, Mawu fe Dzifofiaɖufea fe Dziɖula, ada dɔ na ame geɖe wu alesi wòwɔe esime wònɔ anyigba dzi. (Mateo 9:35; Marko 1:40-42; Yohanes 5:5-9) Ekema “duametɔ aɖeke magblɔ be, yele dɔ lém o.”—Yesaya 33:24; 35:5, 6.
23. Nukatae tsitretsitsia ahe dzidzɔ manyagblɔ vɛ na mí?
23 Woafɔ míafe ame vevi siwo ku la ɖe tsitre eye mɔnukpɔkpɔ asu wo si be womagaku akpɔ gbeɖe o. Woagbɔ agbe amesiwo katã dɔ alɔ̃ le ku me siwo le Mawu fe susu me. Le nyatefe me la, “tsitretsitsi li na ame dzɔdzɔewo kple ame madzɔmadzɔwo siaa.”—Dɔwɔwɔwo 24:15; Yohanes 5:28, 29.
24. Aleke nèse le ɖokuiwò me tso agbenɔnɔ le anyigba dzi Paradiso me ŋu?
24 Etsɔme nyui ka gbegbee nye si le amesiwo katã atiae be yewoasrɔ̃ nu tso mía Wɔla Gã, Yehowa Mawu, ŋu ahasubɔe la lalam! Anyigba dzi Paradiso si gbɔna ŋue Yesu nɔ nu fom tso esi wòdo ŋugbe na nuvɔ̃wɔla si woklã ɖe exa bena: ‘Ànɔ Paradiso la me kplim.’ (Luka 23:43) Ehiã vevie be míasrɔ̃ nu geɖe wu tso Yesu Kristo, amesi dzi woato ahe yayra siawo katã vɛ na mí, ŋu.


text:
Abraham
Abraham nye amesi ŋu woŋlɔ nu le le Mose fe agbalẽ gbãtɔ me le Bibliaa me. Wo ga ŋlɔ nu le eya ke ŋuti le Koran la hã me. Kristotɔwo kple Mɔslemtɔwo katã bu nae abe Israel viwo, Ishamel viwo kple Edom viwo katã wo fofo. Eya dzi Yuda subɔsubɔ kple Kristo subɔsubɔ to.
Abraham nye Tarax vi, eye wònye Naxor fe tɔgbeyɔvi. Abraham nɔviwo wonye Naxor kple Haran. Bibla gblɔ bena Mawu kplɔ Abraham tso Mesopotamia vayi Kanaan nyigba dzi. Afima Mawu bla nu kple Abraham le. Tso ema dzi la, Abraham subɔ Mawu (YHWH) dzaa ko abe Mawu ene. Mawu ga do ŋugbe na Abraham hã bena efe dzidzimeviwo woadzi xexlẽmanɔmee. Abraham nɔ agbe tso AM 1948–2123 (1812 DMȠ vaseɖe 1637 DMȠ).
Yudatɔwo yɔna Abraham be Avraham, Avinu, alo "Abraham, mía Fofo". Mawu do ŋugbe na Abraham bena woayra amegbetɔwo katã to efe dzidziemviwo dzi. (Mose I 12:3). Kristotɔwo kpɔ Yesu Kristo abe ŋugbe si Mawu na Abraham. Mɔslemtɔwo xɔ edzi se bena Mohammed nye Ismael, ŋutsuvi si Hagar dzi na Abraham fe dzidzimeviwo dometɔ ɖeka.